title: Staog

text: Staog kykeni saastuttamaan ja toimimaan huolimatta Linuxin käyttäjäpohjaisesta suoritusmetodiikasta, joka vaatii käyttäjiltä järjestelmänvalvojan eli rootin käyttäjäoikeudet suurten muutosten ja potentiaalisten vaarallisten komentojen suorittamiseen. Se toimi hyväksikäyttäen Linuxin silloisen kernelin haavoittuvuuksia pysyäkseen käynnissä ja toimivana, ja saastutti muita suoritettavia ohjelmistoja.


title: Staog

text: Koska Staogin toiminnallisuus perustui ohjelmointi- ja ohjelmistovirheisiin, kyseisten ohjelmistojen päivittäminen teki järjestelmistä immuuneja Staogille. Tämä yhdistettynä sen sattumanvaraiseen tapaan levittää itseään varmisti viruksen katoamisen ja kuolemisen melko nopeasti.


title: Staog

text: Staog oli VLAD-kräkkeriryhmän Assembly-kielellä kirjoittama ohjelma.


title: Otrantonsalmen taistelu

text: Otrantonsalmen taistelu oli Ison-Britannian Kuninkaallisen laivaston toisen maailmansodan ja Italian laivaston saattueen välinen taistelu Adrianmerellä Italian ja Albanian välisessä Otrantonsalmessa 12. marraskuuta 1940.


title: Otrantonsalmen taistelu

text: Vara-amiraali Henry Pridham-Whippelin laivasto-osasto (Force X), jossa olivat kevyet risteilijät "HMS Orion", HMAS "Sydney" ja "HMS Ajax" sekä hävittäjät "HMS Nubian" ja "HMS Mohawk", lähetettiin Adrianmerelle häiritsemään Italian laivaston toimintaa alueella sekä harhauttamaan akselivaltojen tiedustelu, jotta he eivät havaitsisi suunniteltua hyökkäystä Taranton laivastoasemalle.


title: Otrantonsalmen taistelu

text: Italian laivaston saattue, jonka muodostivat kauppalaivat "SS Antonio Locatelli", "SS Premuda", "SS Capo Vado" ja "SS Catalani" saattajinaan torpedovene "Nicola Fabrizi" (T V c Giovanni Barbini) ja apuristeilijä "Ramb III" (C F Francesco De Angelis), lähti merelle Brindisistä Italiasta Valonaan Albaniaan.


title: Otrantonsalmen taistelu

text: Vara-amiraali Pridham-Whippelin osasto purjehti 12. marraskuuta vastaisena yönä pohjoiseen saapuen valvonta-alueensa pohjoisrajalle Barin ja Durazzon välille 12. marraskuuta kello 01.00. Alukset kääntyivät etelään ja 20 minuuttia myöhemmin ne havaitsivat kuusi pimennettyä alusta. Aluksia luultiin tunnistettaessa kahdeksi hävittäjäksi ja neljäksi kauppalaivaksi. "HMS Mohawk" avasi tulen kello 01.27 ja taisteluun liittyivät nopeasti kaikki alukset.


title: Otrantonsalmen taistelu

text: Alle puolessa tunnissa kaikki kauppalaivat olivat joko uponneet tai tulessa. Torpedovene "Nicola Fabrizzi" oli pahoin vaurioitunut ja pakenemassa kohti Valonaa kannellaan 11 kaatunutta ja 17 haavoittunutta miehistönjäsentä. "Ramb III" oli irtaantunut taistelusta vaurioitta.


title: Otrantonsalmen taistelu

text: Seuraavana päivänä Italian laivaston torpedoveneet "Curtatone" ja "Solferino" pelastivat taistelupaikalta 140 merimiestä.


title: Anne Parnila

text: Anne Parnila (s. 24. heinäkuuta 1967) on suomalainen jalkapallovalmentaja ja entinen jalkapalloilija.


title: Anne Parnila

text: Keskikentällä pelanneen Parnilan ura SM-sarjassa alkoi Puotinkylän Valtista 1984. Hän pelasi seurassa kolme kautta, jonka jälkeen hän siirtyi Herttoniemen Tovereihin. Parnila voitti HerTossa vuosina 1987–1989 pelatessaan Suomen cupin kolmesti. Kaudeksi 1990 Parnila siirtyi Helsingin Jalkapalloklubiin. Hän pelasi HJK:ssa neljä kautta ja voitti Suomen-mestaruuden 1991 ja 1992 sekä cupin kolmesti vuosina 1991–1993. HJK:sta Parnila lähti Malmin Palloseuraan, jossa hän voitti mestaruuden 1994. Kolmen MPS-kauden jälkeen Parnila pelasi SM-sarjassa vielä Tikkurilan Palloseurassa, Sibbo-Vargarnassa ja Puistolan Urheilijoissa. Hän kävi myös Yhdysvalloissa Franklin Pierce Collegen joukkueessa pelaamassa yliopistosarjaa 1996 ja 1997.


title: Anne Parnila

text: Maajoukkueessa Anne Parnila pelasi vuosina 1988–1998 yhteensä 39 maaottelua, joissa hän teki neljä maalia.


title: Anne Parnila

text: Pelaajauran jälkeen Parnila ryhtyi valmentajaksi. Hän aloitti SM-sarjan AC Vantaan apuvalmentajana kaudella 2000. Sen jälkeen hän on valmentanut muun muassa Puistolan Urheilijoita, Malmin Palloseuraa, FC Honkaa ja Helsingin Jalkapalloklubia. Parnila voitti valmentajana sekä mestaruuden että cupin Malmin Palloseurassa kaudella 2003. Parnila on seurajoukkueiden ohella toiminut myös tyttöjen maajoukkueiden valmennusryhmissä. Kauden 2008 jälkeen hän on keskittynyt pelkästään maajoukkuevalmennukseen, missä hänen vastuullaan ovat alle 19-, 18- ja 17-vuotiaiden maajoukkueet.


title: Anne Parnila

text: Joulukuussa 2009 Parnila allekirjoitti vuoden sopimuksen Yhdysvaltain Women’s Professional Soccerin mestarijoukkueen Sky Bluen kanssa. Hän liittyi Pauliina Miettisen johtamaan valmennusryhmään vuoden alusta. Heinäkuussa 2010 Parnila ja Miettinen vapautettiin tehtävistään.


title: Anne Parnila

text: Marraskuusta 2011 lähtien Anne Parnila on toiminut Helsinkiläisen FC Viikinkien tyttöjen 98- ja 99- ikäluokkien vastuuvalmentajana Hän toimii edelleen joukkueen valmentajana myös kaudella 2014. Kaudella 2015 hän valmentaa HJK TBSM joukkuetta. HJK TBSM joukkueen johtohahmona toimii Nelli Pentti.


title: Agilulf

text: Agilulf (k. 616) oli langobardien kuningas vuosina 590–616. Hän oli edeltäjänsä Autharin serkku. Noustuaan valtaistuimelle hän meni naimisiin Autharin lesken Theodelindan kanssa.


title: Agilulf

text: Agilulf keskitti hallituskaudellaan lähes kaiken vallan kuninkaalle. Vuonna 605 hän solmi rauhan Bysantin kanssa, ja langobardien ja Bysantin rajat Italiassa vakiintuivat pitkäksi ajaksi.


title: Agilulf

text: Agilulfin vaimo Theodelinda oli katolinen, ja Agilulf salli katolisen lähetystyön langobardien parissa, joista useimmat olivat areiolaisia. Hän rakensi vaimonsa kanssa Monzan katedraalin, jossa yhä säilytetään Lombardian rautakruunua. Hänellä oli tytär nimeltä Gundeberga, joka nai Arioaldin josta myöhemmin tuli kuningas, sekä poika Adaloald, joka seurasi isäänsä valtaistuimelle.


title: Franz Reitmeier

text: Franz Reitmeier (17. helmikuuta 1892 – 17. helmikuuta 1957) oli saksalainen kreikkalais-roomalaisen tyylin painija, jonka ura ajoittui ensimmäisen maailmansotaa edeltäneille ja seuranneille vuosille.


title: Franz Reitmeier

text: SC Nürnberg 04 -seuraa edustanut Reitmeier voitti maailmanmestaruuden 60 kilogramman painoluokassa vuonna 1920 Wienissä käydyissä kisoissa ennen itävaltalaisia ja unkarilaisia. Edeltävänä vuonna hän oli voittanut 70-kiloisten epävirallisen maailmanmestaruuden Stuttgartissa saksalaisten keskinäisessä kilpailussa.


title: Angelniemen Ankkuri

text: Angelniemen Ankkuri (AngA) on salolainen suunnistusseura. Seura perustettiin vuonna 1946. Seuran alkuperäinen kotikunta Angelniemi liittyi osaksi Halikon kuntaa vuonna 1967 ja se puolestaan Salon kaupunkiin vuonna 2009.


title: Angelniemen Ankkuri

text: Angelniemen Ankkuri on voittanut kertaalleen Jukolan viestin, Venlojen viestin ja Tiomilan. Seuraa ovat edustaneet muun muassa Johanna Asklöf, Kirsi Boström, Ari Kattainen, Mika Kuisma, Marika Mikkola, Matti Mäkinen, Dmitri Tsvetkov ja Seppo Väli-Klemelä.


title: Angelniemen Ankkuri

text: Angelniemen Ankkuri järjestää vuosittain osanottajamäärältään Suomen toiseksi suurimman viestisuunnistustapahtuman Halikko-viestin. Lisäksi seura järjestää keväisin Ankkurirastit. Vuonna 2006 seura järjesti Jukolan viestin yhdessä Salon Viestin ja Salon Vilppaan kanssa. 6.–10. kesäkuuta 2009 Angelniemen Ankkuri järjesti suunnistuksen maailmancupin kaksi osakilpailua ja avoimet Pohjoismaiden mestaruuskilpailut.


title: Kävelemisen taito

text: Kävelemisen taito (eng. "Walking") on Henry David Thoreaun kirjoittama essee kävelemisestä ja luonnosta. Se ilmestyi ensimmäisen kerran "The American Monthlyn" kesäkuun numerossa 1862. Esseessä ylistetään villiä ja vapaata luontoa. Aloituskappaleessa kirjoitetaan:


title: Kävelemisen taito

text: Thoreau kirjoittaa luonnossa kävelemisen nautinnosta ja kertoo välttävänsä teitä ja kaupunkeja. Villin luonnon lisäksi kirjoittaja myös ylistää luonnonmukaista ihmistä. Thoreau esittää, että ihmisellä on aina ollut historiansa aikana halu vaeltaa nimenomaan idästä länteen.


title: Valentin Oleinik

text: Valentin Oleinik oli neuvostoliittolainen kreikkalais-roomalaisen tyylin painija, jonka menestysvuodet ajoittuivat 1960-luvulle.


title: Valentin Oleinik

text: 87 kilogramman painoluokassa kilpaillu Oleinik voitti maailmanmestaruuden 1966 Toledon kisoissa. Vuotta myöhemmin Bukarestin MM-kisoissa hän sijoittui hopealle kuten myös 1968 Mexico Cityn olympialaisissa. Neljä vuotta aikaisemmin Tokion olympialaisissa hänen sijoitukensa oli ollut neljäs.


title: Valentin Oleinik

text: Seuratasolla Oleinik edusti Spartakia.


title: Pisteporstua

text: Pisteporstua oli irrallisista ranteen paksuisista riu'uista tai halkaistuista aidaksista tehty oveneteisrakennelma, jossa puut asetettiin toinen pää maata vasten, toinen pää vinosti pystyyn nojalleen seinää tai räystästä vasten. Se toimi ulko-oven edessä tuulen- ja sateensuojana sekä joskus myös keittokatoksena, jossa oli avoliesi patoineen. Pisteporstua juontui keilamaisesta kodasta. Sen käyttö loppui ensiksi asuinrakennuksen oven edestä ja myöhemmin saunan edestä peseytymispaikkana ja navetan edestä hauderehun teossa tarvittavan kuuman veden lämmityspaikkana.


title: Pisteporstua

text: Riu'ut ladottiin vierekkäin joko seinän suuntaisesti tai puolikaaren muotoon siten, että keskellä oli pidempiä riukuja. Muuten puut katkottiin vain summittaisesti saman mittaisiksi, joten puolen metrinkin pituuserot olivat tavallisia. Jos riukuseinä tehtiin halkaistuista kuusipuista eli haljispuolikkaista, aseteltiin ne sileä puoli ulospäin. Seinästä saatettiin tehdä myös kaksinkertainen, jolloin alemman kerroksen raot peitettiin päällimmäisen kerroksen haljispuolikkailla.


title: Pisteporstua

text: Pisteporstua oli joko päädyn levyinen tai se ulottui vain toisesta nurkasta hiukan oven toiselle puolelle. Rakennuksen ovi oli tavallisesti keskellä ja pisteporstuan kulkuaukko joko keskellä tai toisessa sivussa. Lattian leveys oli noin puolitoista metriä. Pisteporstuan rakennetta oli helppo muunnella, sillä riukujen asentoa ja paikkaa muuttamalla eteisrakennelman kokoa ja umpinaisuutta saatiin säädeltyä tilantarpeen ja sään mukaan.


title: Pisteporstua

text: Vanhin kirjallinen maininta suomalaisesta pisteporstuasta on vuodelta 1656 Huittisista. Länsi-Suomen viimeiset pisteporstuat toimivat pelkkinä oveneteissuojina. Keski- ja Itä-Suomessa niitä käytettiin myös keittopaikkoina. Kansatieteilijä Niilo Valonen on arvellut pisteporstuan syntyneen myöhäisrautakauden salvotun pirtin ja vanhan kartiomaisen erillisen keittokodan yhdistelmänä. Syyksi hän arvelee sitä, ettei pirtin kiukaassa ollut kunnon liettä eikä paistouunia, vaan keittäminen tapahtui keittokodassa ja paistaminen ulos rakennetussa uunissa. Pisteporstuassa nämä tulisijat olivat lähellä ja suojassa. Varhaiskeskiajalla Suomeen levisi lännestä savutupa, jossa oli sekä keittämiseen että paistamiseen soveltuva tulisija, ja pisteporstuan tehtäväksi jäi vain suojan antaminen. Toisen teorian mukaan pisteporstua syntyi vain pirtin oven sääsuojaksi, ainakin talviaikaiseksi suojaksi tuiskuja vastaan.


title: Petria Thomas

text: Petria Ann Thomas () on entinen australialainen uimari ja olympiavoittaja. Thomas voitti Ateenan kesäolympialaisista 2004 kolme kultaa; 100 metrin perhosuinnista ja 4 × 100 metrin vapaa- ja sekauintiviesteistä. Samoissa kilpailuissa hän voitti vielä hopeaa 200 metrin perhosuinnissa. Aiemmalla urallaan Thomas oli jo voittanut kolme hopeaa ja pronssin olympialaisista, Atlantassa 1996 hopeaa 200 metrin perhosuinnissa ja Sydneyssä 2000 hopeat 4 × 100 metrin sekauintiviestistä ja 4 × 200 metrin vapaauintiviestistä sekä pronssia 200 metrin perhosuinnista.


title: Petria Thomas

text: Uransa aikana Thomas voitti kolme MM-kultaa pitkiltä radoilta ja yhden lyhyeltä radalta. Lisäksi hän saavutti MM-kilpailuista yhteensä kahdeksan hopeaa ja neljä prossia. Lisäksi hän voitti Kansainyhteisön kisoista yhteensä yhdeksän kultaa, kaksi hopeaa ja pronssin. Thomas lopetti uintiuransa vuonna 2004. Uintiurallaan hän edusti seuratasolla canberralaista "Ginninderra Swim Clubia".


title: Petria Thomas

text: Thomas asuu nykyisin Belconnenin kaupungissa Australiassa miehensä Julian Jonesin ja heidän poikansa kanssa. Vuonna 2005 hän julkaisi "Swimming Against The Tide" -nimeä kantaneen elämäkertansa.


title: Petria Thomas

text: Thomas on 173 senttimetriä pitkä ja painoi uintiurallaan 64 kilogrammaa.


title: Mustajoki

text: Mustajoki voi tarkoittaa seuraavia:


title: Keke Rosberg formula rock

text: Keke Rosberg formula rock on Matti Pellonpään ja ystävien esittämä musiikkikappale, joka julkaistiin Pellonpään julkaisemalla lastenmusiikkia sisältävällä albumilla "Jurzantaa!" vuonna 1985. Kappaleen sävellyksen ja sanoituksen on tehnyt Juice Leskinen.


title: Keke Rosberg formula rock

text: Kappaleesta tehtiin musiikkivideo, joka on esitetty Yleisradion "Hittimittari"-ohjelmassa. Poko Rekordsin vuonna 2005 julkaistulla "Lastenkamari rokkaa!" -kokoelmalevylle kappaleesta tehtiin uusi versio, jonka nimi on ”Nico Rosberg formula rock”.


title: Keke Rosberg formula rock

text: Kappale kertoo perheen isästä, joka ostaa perheeseen auton. Isä saa vaikutteita Rosbergin ajotyylistä, ja hän itse perhettä kuskaten kaahailee liikenteessä. Isän kaahailu päättyy, kun hän ajaa metsään, jonka seurauksena joutuu pyörätuoliin. Poika saa myöhemmin oman mopon, ja ajelee samalla tyylillä kuin isänsä.


title: Koenjihyakkei

text: Koenjihyakkei (myös Koenji Hyakkei, japaniksi 高円寺百景) on japanilainen progressiivista rockia soittava yhtye. Sen perustaja ja keulahahmo on rumpali ja vokalisti Tatsuya Yoshida. Yhtyeen tärkeimpänä esikuvana on pidetty ranskalaisyhtye Magmaa.


title: Asklepiades Fleiuslainen

text: Asklepiades Fleiuslainen () (200-luku eaa.) oli antiikin kreikkalainen elisläiseen eli eretrialaiseen koulukuntaan kuulunut filosofi. Hän oli kotoisin Fleiuksesta.


title: Asklepiades Fleiuslainen

text: Asklepiades oli Menedemos Eretrialaisen ystävä. He muuttivat yhdessä Megaraan ja opiskelivat Stilponin oppilaana. Sittemmin he siirtyivät Elikseen ja liittyivät Faidonin elisläiseen koulukuntaan. Asklepiadeen ja Menedemoksen vahvaa ystävyyttä verrattiin Pyladeen ja Oresteen suhteeseen.


title: Asklepiades Fleiuslainen

text: Koska Asklepiades ja Menedemos olivat köyhiä, heidät haastettiin lopulta areiopagin neuvoston eteen selittämään, kuinka he voivat viettää kaiket päivät filosofien seurassa ilman, että heillä näyttää olevan minkäänlaista työtä. He kutsuivat todistajakseen myllärin selittämään, että he puivat viljaa öisin kahden drakhman palkalla. Areiopagin jäsenet olivat tästä niin hämmästyneitä, että he palkitsivat miehet 200 drakhmalla.


title: Asklepiades Fleiuslainen

text: Lopulta miehet asettuivat Eretriaan ja siirsivät Faidonin koulun sinne, niin että siitä tuli eretrialainen koulukunta. Kummankin kerrotaan olleen naimisissa, Asklepiadeen äidin ja Menedemoksen tyttären kanssa. Kun Asklepiadeen vaimo kuoli, hän otti Menedemoksen vaimon, ja Menedemos puolestaan nai erään rikkaan naisen. He elivät kaikki yhdessä talossa, ja Menedemos antoi sen hallinnan entiselle vaimolleen. Asklepiades kuoli Eretriassa ennen Menedemosta vanhalla iällä.


title: Qian Hong

text: Qian Hong (, "Qián Hóng", ) on entinen kiinalainen uimari ja olympiavoittaja. Hän voitti olympiakultaa naisten 100 metrin perhosuinnissa Barcelonan kesäolympialaisissa 1992. Qian oli jo neljä vuotta aikaisemmin Soulissa voittanut pronssia samalta matkalta. Perthin MM-kilpailuissa 1991 hänet kruunattiin myös matkan maailmanmestariksi. Hän lopetti uransa vuonna 1992.


title: Qian Hong

text: Qian on 167 senttimetriä pitkä ja painoi aktiiviurallaan 62 kilogrammaa.


title: Aravat Sabejev

text: Aravat Sabejev (s. 24. syyskuuta 1968) on neuvostoliittolaissyntyinen saksalainen entinen vapaapainija, maailman- ja euroopanmestari.


title: Aravat Sabejev

text: Pohjois-Ossetiassa syntynyt ja kasvanut Sabejev harjoitteli isänsä Sergein valmennuksessa ja voitti vuosina 1987 ja 1988 juniorien maailman- ja euroopanmestaruuden. Ensimmäisissä aikuisten arvokilpailuissaan sadan kilogramman painoluokassa kilpaillut 190 senttimetrin mittainen osseetti voitti Neuvostoliiton edustajana EM-kultaa vuosina 1989 ja 1990.


title: Aravat Sabejev

text: 1990-luvun alussa Sabejev muutti Saksan liittotasavaltaan ja sai maan kansalaisuuden. Vuonna 1993 hän voitti uransa kolmannen Euroopan mestaruuden. Seuraavana vuonna hän voitti maailmanmestaruuden Istanbulin MM-kisoissa ja sijoittui 1995 Atlantan MM-kisoissa hopealle. Vuonna 1996 Atlantassa järjestetyissä olympialaisissa hän saavutti pronssia. EM-kisoista Sabejev saavutti vielä 97 kilogramman painoluokassa hopeaa vuonna 1997 ja pronssia vuonna 2000. Sydneyn olympialaisissa vuonna 2000 hänen sijoituksensa oli kuudes.


title: Aravat Sabejev

text: Sotilaiden MM-kisoissa Sabejev saavutti urallaan hopeaa vuosina 1999 ja 2000, jälkimmäisen 130-kiloisissa. Vuonna 1997 hän voitti Itämeren maiden mestaruuden. Seuratasolla hän edusti Saksan aikoinaan VFK Schifferstadt -seuraa Willi Heckmannin valmennuksessa.


title: Asklepiades

text: Asklepiades () on antiikin kreikkalainen nimi, joka voi viitata seuraaviin henkilöihin:


title: Staritsan piiri

text: Staritsan piiri () on paikallinen itsehallintoalue Tverin alueen eteläosassa Venäjällä. Vuonna 1929 perustetun piirin pinta-ala on 3 005 neliökilometriä. Asukkaita on 25 300 henkeä (vuonna 2009).


title: Staritsan piiri

text: Piirin hallinnollinen keskus on Staritsan kaupunki. Lisäksi siihen kuuluu 12 maalaiskuntaa:


title: Staritsan piiri

text: Piirin kautta kulkee Rževin ja Toržokin välinen rautatie sekä Tverin ja Rževin välinen maantie. Suurin joki on Volga. Seudulla on tekstiili-, metalli-, sähköteknistä ja elintarviketeollisuutta. Maatalous on keskittynyt maidon ja lihan tuotantoon sekä pellavan viljelyyn.


title: Presumtio

text: Presumtio eli oikeusedellyttämys eli oikeusolettama on oikeudellisessa arvioinnissa, erityisesti todisteluun liittyvissä kysymyksissä, tietty päätelmä, jonka mukaan jonkin seikan olemassaolosta seuraa toisen seikan todennäköinen olemassaolo. Tämä toinen seikka on oikeudenkäynnin kannalta merkityksellinen tosiseikka eli todistustosiasia. Esimerkiksi irtaimen esineen hallinnasta voidaan päätellä esineen todennäköinen omistusoikeus. Toisaalta haasteen tiedoksiannon voidaan katsoa haastemiehen todistukseen perustuen tapahtuneen laillisesti. Presumtio voidaan kumota riittävällä vastatodistuksella, vaikka kumoamiselle asetetaankin melko korkea näyttökynnys.


title: Presumtio

text: Vastatodistuksella kumottavissa olevat presumtiot ovat joko lain säännöksiin perustuvia eli legaalisia presumtioita eli laillisia olettamia () tai kokemukseen perustuvia ("praesumtiones facti vel hominis"). Ehdottomat eli kumoamattomat presumtiot ("praesumtiones juris et de jure") eivät ole edellisten kanssa samankaltaisia, vaan ne ovat oikeussäännöksiä, joiden mukaan tosiseikan olemassaolo määrää tietyn oikeusseuraamuksen.


title: Elbrus Tedejev

text: Elbrus Tedejev (s. 5. joulukuuta 1974 Nogir, Pohjois-Ossetia) on ukrainalainen entinen vapaapainija, olympiavoittaja ja maailman- sekä euroopanmestari. Kansallisuudeltaan hän on osseetti.


title: Elbrus Tedejev

text: Pohjois-Ossetiassa syntynyt ja kasvanut Tedejev aloitti painiuransa Vladikavkazissa. Vuonna 1993 hän muutti Kiovaan Boris Savlohovin valmennukseen ja siirtyi edustamaan kansainvälisellä tasolla Ukrainaa. Boris Savlohovin kuoltua äkillisesti tämän veli Ruslan jatkoi Tedejevin valmentamista. 1994 Tedejev voitti juniorien EM-kultaa 62 kilogramman painoluokassa.


title: Elbrus Tedejev

text: Ensimmäisissä aikuisten arvokisoissaan 1994 MM-kisoissa Tedejev oli seitsemäs. Seuraavana vuonna jäätyään kevään EM-kisoissa kuudenneksi hän voitti kultamitalin Atlantan MM-kisoissa. Seuraavana vuonna Atlantan olympialaisissa hän sijoittui pronssille oltuaan keväällä EM-nelonen. 1997 hän saavutti EM-hopeaa ja 1998 -pronssia kunnes vuonna 1999 voitti kultamitalin sekä Minskin EM-kisoista että Ankaran MM-kisoista.


title: Elbrus Tedejev

text: Vuonna 2000 Tedejev jätti EM-kisat väliin ja keskittyi Sydneyn olympialaisiin, missä hänen taipaleensa katkesi kuitenkin murskatappioon lopulta olympiavoittoon yltänyttä Venäjän Murad Umahanovia vastaan. Huono menestys jatkui seuraavana keväänä EM-kisoissa kun Tedejev hävisi jälleen heti toisessa ottelussaan. Samana syksynä hän kuitenkin ylsi MM-pronssille seuraavana vuonna voitti uransa kolmannen maailmanmestaruuden uudessa 66 kilogramman painoluokassa Teheranin MM-kisoissa. EM-kilpailuista hän saavutti hopeaa sekä vuosina 2003 että 2004.


title: Elbrus Tedejev

text: 2004 Ateenan olympialaisissa Tedejevin ura sai kirkkaimman kruunun kun hän 30 vuoden iässä lopulta ylsi olympiakultaan saavutettuaan ratkaisevissa otteluissa voitot Kazakstanin Leonid Spiridonovista ja USA:n Jamill Kellystä. Ateenan kisat jäivät hänen viimeisiksi arvokilpailuikseen.


title: Rovastin häämatkat

text: Rovastin häämatkat on vuonna 1931 valmistunut mustavalkoinen suomalainen mykkäelokuva, jonka on ohjannut Jaakko Korhonen. Elokuvan ensi-ilta oli 14. syyskuuta 1931 Kino-Palatsi-teatterissa Helsingissä. Elokuvan käsikirjoitus perustuu Agapetuksen (Yrjö Soini) samannimiseen romaaniin vuodelta 1929. Elokuvaa kuvattiin Espoossa, kuvauspaikkoina olivat muun muassa Muuralan sairaala, Espoon kirkko ja Espoon kartano.


title: Rovastin häämatkat

text: Kriitikko pitää elokuvaa monessa suhteessa kunnianhimoisena ja onnistuneena komediana.


title: Asklepiades Kyynikko

text: Asklepiades () (300-luku) oli antiikin kreikkalainen kyyniseen koulukuntaan kuulunut filosofi. Keisari Julianus Apostata mainitsee hänen vierailleen luonaan Antiokiassa vuonna 362.


title: Asklepiades Kyynikko

text: Ammianus Marcellinus kuvaa, kuinka Asklepiades tuhosi vahingossa Apollonin temppelin Dafnessa Antiokiassa, kun hänen sytyttämistään kynttilöistä levisi hänen lähdettyään pois tuli temppelin vanhoihin ja kuiviin puurakenteisiin, mikä poltti koko temppelin.


title: Asklepiades Kyynikko

text: Marcellinuksen mukaan Asklepiades kantoi aina mukanaan "Dea Caelestis" ("Taivaallinen jumalatar") -figuriinia. "Dea Caelestis" oli roomalainen nimi Tanitille, joka oli Karthagon suojelijajumalatar. Asklepiades oli ilmeisesti elossa vielä vuonna 390, kun Quintus Aurelius Symmachus suositteli erästä tämän naispuolista sukulaista eräälle Magnillukselle.


title: Asklepiades Kyynikko

text: Tertullianus mainitsee toisen Asklepiades-nimisen kyynikon, jonka on täytynyt elää ainakin kaksisataa vuosisataa aiemmin. Tertullianus kertoo tämän ratsastaneen lehmällä ja juoneen välillä maitoa suoraan sen utareesta.


title: HMNZS Achilles (70)

text: HMS Achilles (viirinumero 70) oli Britannian Kuninkaallisen laivaston Leander-luokan kevyt risteilijä. "HMS Achilles" tilattiin 16. helmikuuta 1931 Cammell Lairdin telakalta Birkenheadistä. Sen köli laskettiin 11. kesäkuuta ja alus laskettiin vesille 1. syyskuuta 1932. Alus otettiin palvelukseen 10. lokakuuta 1933.


title: HMNZS Achilles (70)

text: "HMS Achilles" liitettiin palvelukseen oton jälkeen Kotilaivaston 2. Risteilijäviirikköön. Alus osallistui marraskuussa 1935 kuningas Yrjö V:n 20. kruunajaispäivän katselmukseen (), minkä jälkeen se siirrettiin 7. marraskuuta huollettavaksi Chathamin telakalle ennen siirtoa Uuden-Seelannin Divisioonaan.


title: HMNZS Achilles (70)

text: Alukselle siirrettiin 31. maaliskuuta 1936 palvelukseen palatessa miehistö "HMS Diomedeltä", minkä jälkeen se aloitti 22. huhtikuuta matkansa Uuteen-Seelantiin pysähtyen kolmeksi päiväksi varustamista varten Portsmouthiin. Alus liittyi 1. toukokuuta Gibraltarilla 2. Risteilijäviirikköön Abessinian kriisin vuoksi. Alus jatkoi 17. heinäkuuta Gibraltarilta matkaansa Jamaikalle, jonne se saapui 29. heinäkuuta. Alus jatkoi 3. elokuuta Jamaikalta levon jälkeen matkaansa Panaman kanavan kautta Tyynelle valtamerelle ja edelleen useilla saarilla poiketen Uuteen Seelantiin. Se aloitti palveluksensa uudessa palveluspaikassaan Aucklandissa 6. syyskuuta. Aluksen miehistöstä oli noin 70 % uusiseelantilaisia ja loput brittejä tai muista siirtomaista.


title: HMNZS Achilles (70)

text: Alus joutui rahtialus "SS Rangatiran" kolhimaksi 14. huhtikuuta 1938, ja se siirrettiin lopulta 24. tammikuuta 1939 Portsmouthin telakalle korjattavaksi. Alus pääsi telakalta 21. helmikuuta 1939 palaten Uuteen-Seelantiin, jonne se saapui 8. toukokuuta. Alus aloitti 6. heinäkuuta Aucklandista Tyynenmeren purjehduksen, jolta se palasi 18. elokuuta. Se lähti 29. elokuuta sodan ajan sijoituspaikkaansa Amerikan ja Länsi-Intian laivastoasemalle. Alus saapui 12. syyskuuta Valparaisoon Chileen.


title: HMNZS Achilles (70)

text: Toisen maailmansodan syttyessä "HMS Achilles" partioi Etelä-Amerikan länsirannikolla etsien saksalaisia kauppalaivoja. Alus tankkasi 13. syyskuuta Valparaisossa, minkä jälkeen se jatkoi partiointiaan Chilen rannikolla. Alus ei kyennyt 16. syyskuuta valtaamaan kohtaamaansa saksalaista kauppa-alusta, joka pakeni puolueettoman maan aluevesille. Alus saattoi 30. syyskuuta matkustaja-alus "SS Ordunan" Buenaventurasta Kolumbiasta Callaoon Peruun.


title: HMNZS Achilles (70)

text:
"HMS Achilles" siirrettiin 5. lokakuuta Etelä-Atlantille muodostettuun Force G:hen, jonka tehtävänä oli suojata kauppamerenkulkua ja vallata saksalaisia aluksia. Alus lähti 10. lokakuuta Valparaisosta uuteen osastonsa. Se läpäisi Magalhãesinsalmen 19. lokakuuta ja alus saapui 22. lokakuuta 1939 Falklandille, missä se liitettiin osaksi kommodori Henry Harwoodin Etelä-Amerikan osastoa (Force G). Osaston muut alukset olivat
"HMS Ajaxin", "HMS Exeterin" ja "HMS Cumberlandin". Alus lähti Port Stanleystä seuraavana päivänä tankattuaan ja se kohtasi 26. lokakuuta "HMS Exeterin" Lobesinsaarella. Seuraavana päivänä osasto, johon oli liittynyt "HMS Cumberland", aloitti partioinnin alueella.


title: HMNZS Achilles (70)

text: Vierailtuaan 11. marraskuuta Rio de Janeirossa alus palasi La Platan suulle. Alus etsi 22. marraskuuta "HMS Ajaxin" kanssa alueeltaan saksalaisia saarronmurtajia, minkä jälkeen alus jatkoi 26. marraskuuta partiointia Brasilian rannikolla. Alus vieraili 3. joulukuuta Recifessä.


title: HMNZS Achilles (70)

text: Alus palasi 10. joulukuuta La Platan suulle liittyen "HMS Ajaxiin", jonka kanssa ne kohtasivat 12. joulukuuta "HMS Exeterin" aloittaen partioinnin alueella. Seuraavana päivänä osasto havaitsi savua taivaanrannassa, mikä paljastui Saksan laivaston taskutaistelulaiva "Admiral Graf Speeksi". Alusten välillä syntyi La Plata -joen taisteluna tunnettu taistelu. Taistelun kuluessa alus kärsi vaurioita, neljä miehistönjäsentä kaatui ja aluksen päällikkö W. E. Perry haavoittui.


title: HMNZS Achilles (70)

text: Alus seurasi taistelusta irtautunutta "Admiral Graf Speetä" Montevideoon. Saksalaisaluksen upottauduttua aluksen partiointi alueella keskeytettiin 17. joulukuuta. Se laski 21. joulukuuta haavoittuneensa maihin Port Stanleyssä, mistä se palasi seuraavana päivänä paikallispartiointiin alueella. Alus palasi 30. joulukuuta La Platan suulle "HMS Ajaxin" kanssa etsimään mahdollisia saarronmurtajia.


title: HMNZS Achilles (70)

text: "HMS Achilles" meni 3. tammikuuta Buenos Airesiin, mistä se lähti 5. tammikuuta 1940 Falklandin saarille. Alus aloitti 16. tammikuuta partioinnin Rio de Janeiron edustalla. Vierailtuaan 29. tammikuuta Montevideossa tarkastamassa saksalaisaluksen hylkyä alus lähti Port Stanleyyn, josta se lähti 2. helmikuuta takaisin Uuteen Seelantiin.


title: HMNZS Achilles (70)

text: Alus saapui 23. helmikuuta 1940 Aucklandiin, jossa se siirrettiin telakalle. Alus palasi palvelukseen kesäkuussa. Alus aloitti 14. kesäkuuta koeajot sekä koulutuksen Haurakinlahdella. Alus pelasti 18. kesäkuuta Saksan laivaston kaapparin "Orionin" laskemaan miinaan ajaneen "SS Niagaran" miehistönjäseniä pelastusveneestä. Alus suoritti 22. kesäkuuta eloonjääneiden etsintöjä Kermadecsaarten vesillä ennen paluutaan Aucklandiin 28. kesäkuuta.


title: HMNZS Achilles (70)

text: Alus kuljetti 20. heinäkuuta maavoimien ja ilmavoimien esikuntapäälliköt kokoukseen Fidžille, jonne saavuttiin 23. heinäkuuta. Alus jatkoi 26. heinäkuuta matkaansa Tongalle, jonne se saapui 28. heinäkuuta. Alus palasi 31. heinäkuuta Aucklandiin, jossa siitä tehtiin Uuden Seelannin osaston komentajan lippulaiva.


title: HMNZS Achilles (70)

text: Alus etsi 20. elokuuta Saksan laivaston kaapparia "Orionia", joka oli upottanut "SS Turakinan" Kolmen kuninkaan saarten vesille. Tankattuaan Aucklandissa alus jatkoi 25. elokuuta kaapparin etsintöjä Campbellinsaaren ympäristössä. Alus saattoi 27. elokuuta "MV Orcadesin" Wellingtonista Lytteltoniin. Seuraavana päivänä alus suojasi Melbourneen joukkojenkuljetussaattueen, johon kuuluivat "MV Orcades", "SS Empress of Japan" ja "RMS Mauretania".


title: HMNZS Achilles (70)

text: Alus lähti 2. syyskuuta paluumatkalle Aucklandiin, jossa alukselle nousi 6. syyskuuta upseereita kuljetettavaksi kokoukseen Tahitille. Alus lähti 15. syyskuuta Cooksaarille kokousosanottajien kanssa. Alus lähti 21. syyskuuta Raratongalta paluumatkalle Aucklandiin.


title: HMNZS Achilles (70)

text: "HMS Achilles" partioi 21. lokakuuta North Capen edustalla. Alus suojasi 7. marraskuuta Sydneyyn joukkojenkuljetussaattueen US7. Alus partioi 16. marraskuuta Campbellin ja Aucklandin saarten välisellä merialueella. Se etsi 28. marraskuuta Saksan laivaston kaapparia saatuaan viestin "SS Rangatanelta", joka myöhemmin upposi. Aluksen partiomatkat Aucklandin edustalla jatkuivat 30. marraskuuta.


title: HMNZS Achilles (70)

text: Alus suojasi 1. joulukuuta postilaivan North Capesta Tasmaninmerelle. Se suojasi 5. joulukuuta "MV Dominion Monarchin" Wellingtoniin. Alus etsi 8. joulukuuta Saksan laivaston kaapparia Tasmaninmereltä, mistä se palasi operaation peruunnuttua Aucklandiin. Alus suojasi 20. joulukuuta joukkojenkuljetussaattueen US8 Sydneyyn, jonne se saapui 23. joulukuuta. Alus suojasi 30. joulukuuta paluumatkallaan saattueen T1 Aucklandiin.


title: HMNZS Achilles (70)

text: "HMS Achilles" suojasi 2. tammikuuta 1941 saattueen VK1 Aucklandiin. Se suojasi 6. tammikuuta "SS Empress of Australian" Fidžille palaten itse takaisin Aucklandiin, jossa se siirrettiin 10. tammikuuta telakalle huollettavaksi.


title: HMNZS Achilles (70)

text: Palvelukseen palattuaan alus suojasi 7. helmikuuta Panamaan matkannutta matkustaja-alusta, kunnes se erkani suojattavastaan Chathaminsaaren kohdalla. Alus suojasi 12. helmikuuta Sydneyyn saattueen ZT2, josta se erkani 18. helmikuuta suojatakseen matkustaja-aluksen Cap Maria Van Diemeniin Pohjois-Saarelle.


title: HMNZS Achilles (70)

text: Alus suojasi 26. helmikuuta Panamaan matkanneen saattueen saattueen AP13 450 merimailia Chathaminsaaren pohjoispuolelle. Se suojasi 3. maaliskuuta saattueen APP14 samalle alueelle. Alus suojasi 6. maaliskuuta edelleen Panamaan matkanneita saattueita Chathaminsaaren vesille, kunnes se vapautettiin 20. maaliskuuta Tyynenmeren saattuepalveluksesta.


title: HMNZS Achilles (70)

text: Alus suojasi 7. huhtikuuta "HMAS Australian" ja "HMAS Hobartin" kanssa joukkojenkuljetussaattuetta Australian rannikolla. Se erkani 10. huhtikuuta saattueesta suojaamaan "RMS Queen Maryä", joka oli matkalla Sydneystä Adeniin matkaavaan saattueeseen US10. Alukset liittyivät seuraavana päivänä saattueeseen, jonka muut alukset olivat "RMS Queen Elizabeth", "SS Ile de France", "RMS Mauretania" ja "SS Nieuw Amsterdam". "HMS Achilles" erkani 12. huhtikuuta saattueesta ja tankattuaan Sydneyssä se palasi Aucklandiin.


title: HMNZS Achilles (70)

text: Alus käväisi toukokuun alussa Fidžillä, josta palatessaan se pelasti 14. toukokuuta miinan upottaman miinanraivaaja "HMS Puririn" miehistön Haurakinlahdella. Alus suojasi 20. toukokuuta "MV Rangatiran" Wellingtonista Fidžille. Se palasi 2. kesäkuuta Wellingtoniin.


title: HMNZS Achilles (70)

text: Alus suojasi 10. kesäkuuta saattueen AP41 Chathaminsaarelle, jossa se erkani saattueesta suojaten paluumatkallaan aluksia Wellingtoniin. Alus teki vastaavan operaation 14.-15. kesäkuuta. Alus palasi 20. kesäkuuta Aucklandiin. Se suojasi 23. kesäkuuta matkustaja-aluksen North Capeen ja sieltä toisen aluksen Wellingtoniin.


title: HMNZS Achilles (70)

text:
"HMS Achilles" saattoi 27. kesäkuuta "SS Aquitanian" Bassinsalmeen. Alus liittyi 30. kesäkuuta "HMAS Australiaan", jonka kanssa se suojasi Adeniin matkannutta saattueetta US11A, johon kuuluivat "SS Aquitania", "RMS Queen Mary" ja "RMS Queen Elizabeth". Alus erkani saattueesta palaten Aucklandiin, jossa se siirrettiin telakalle. Telakalla ollessaan alus siirrettiin vasta muodostetulle Uuden-Seelannin laivastolle, jolloin aluksen etuliite muuttui HMNZS:ksi.
"HMNZS Achilles" palasi palvelukseen 29. elokuuta, jolloin se saattoi "RMS Rimutakan" Cape Palliserista Chathaminsaarelle. Chathaminsaarelta alus suojasi kauppa-aluksen Wellingtoniin. Se suojasi 15. syyskuuta saattuetta US12B. Australian laivaston risteilijät "HMAS Adelaide" ja "HMAS Sydney" vapauttivat 18. syyskuuta aluksen suojaustehtävästä, minkä jälkeen se palasi Aucklandiin.


title: HMNZS Achilles (70)

text: Alus etsi 3. lokakuuta "HMAS Adelaiden" ja apuristeilijä "HMNZS Monowain" kanssa Saksan laivaston kaapparia Tasmaninmereltä. Se palasi 10. lokakuuta apuristeilijän kanssa Aucklandiin. Alus vapautti 14. lokakuuta Tasmaninmerellä "HMAS Adelaiden" matkustaja-aluksen suojaamisesta, minkä jälkeen alus suojasi matkustaja-aluksen Aucklandiin. Se suojasi 20. lokakuuta Yhdysvaltoihin lähteneen yhdysvaltalaisen matkustaja-aluksen Aucklandista ekvaattorille, jossa se erkani 27. lokakuuta saatettavastaan lähtien Suvalle. Alus saapui 4. marraskuuta Aucklandiin, josta se suojasi 8. marraskuuta yhdysvaltalaisen matkustaja-aluksen Australiaan.


title: HMNZS Achilles (70)

text: Alus vastaanotti 22. marraskuuta Bassinsalmessa "HMAS Adelaidelta" saattueen VK21, josta se erkani 24. marraskuuta Chathaminsaaren itäpuolella. Alus suojasi 27. marraskuuta saattueen Cape Brettistä Navalunsalmeen. Se lähti 30. marraskuuta "HMS Leanderin" kanssa Suvalta Aucklandiin. Se suojasi 5. joulukuuta saattuetta Uuden-Seelannin ja Fidžin välillä.


title: HMNZS Achilles (70)

text: Japanin liityttyä joulukuun alussa sotaan "HMNZS Achilles" siirrettiin 8 joulukuuta Itäiseen laivastoon, minkä vuoksi se lähti Suvasta Port Moresbyyn. Se määrättiin 11. joulukuuta liittymään "HMS Repulsen" ja "HMS Prince of Walesin" muodostamaan Force Z:aan, mutta osaston tuhouduttua määräys peruutettiin. Alus vapautettiin samalla Itäisestä laivastosta ja se palasi Aucklandiin.


title: HMNZS Achilles (70)

text: Alus suojasi osana ANZAC-joukoista saattueita lounaisella Tyynellä valtamerellä. Uuden Georgian Saarilla osana Yhdysvaltain laivaston mukana purjehtiessaan aluksen X-torniin osui 5. tammikuuta 1943 lentopommi, joka aiheutti telakalle siirtymisen. Alus oli 1. huhtikuuta 1943 - 20. toukokuuta 1944 telakalla Portsmouthissa, missä vaurioitunut X-torni korvattiin neljällä QF 2 paunaisilla ilmatorjuntatykeillä. Korjausten jälkeen alus palasi palvelukseen 23. toukokuuta ja siirrettiin Tyynelle valtamerelle. Alus liitettiin toukokuussa 1945 Brittiläiseen Tyynenmeren laivastoon ().


title: HMNZS Achilles (70)

text: Alus otti osaa Sakashima Guntolle tehtyyn rynnäkköön, lentotukialusten hyökkäykseen Trukille sekä hyökkäyksiin Japanin pääsaarille heinäkuussa ja elokuussa 1945.


title: HMNZS Achilles (70)

text: "HMNZS Achilles" palasi 12. syyskuuta 1946 Englantiin ja poistettiin Uuden-Seelannin laivastosta vahvuudesta 17. syyskuuta 1946 ja palautettiin Britannian Kuninkaalliselle laivastolle. Alus myytiin Intian laivastolle, jossa se otettiin palvelukseen 5. heinäkuuta 1948 nimellä INS "Delhi". Se poistui palveluksesta 30. kesäkuuta 1978.


title: HMNZS Achilles (70)

text: "HMS Achillekselle" asennettiin syyskuussa 1933 EIIIH tyyppinen katapultti, joka poistettiin huhtikuun ja toukokuun välillä 1943.


title: HMNZS Achilles (70)

text:
Aluksella palveli lokakuusta 1933 joulukuuhun 1935 407 lentue, josta aluksella palveli kerrallaan lokakuuhun 1935 saakka ainoastaan yksi Osprey tiedustelukone. Tämän jälkeen alukselle sijoitettiin kaksi Ospreyta kerrallaan aina heinäkuuhun 1936 saakka.
Heinäkuusta 1936 alkaen aluksella palveli 720 laivue, jonka kalustona olleista Walrus lentoveneistä yksi palveli kerrallaan aluksella.


title: Sojuz T-12

text: Sojuz T-12 oli Neuvostoliiton miehitetty avaruuslento Saljut 7 -avaruusasemalle. Alus laukaistiin Baikonurista 17. heinäkuuta 1984 ja palasi maahan 29. heinäkuuta 1984.


title: VL-Media

text: VL-Media Oy (vuoteen 2013 "VL-Musiikki Oy") on vuonna 1993 perustettu suomalainen audiovisuaalisen alan tuotanto-, levitys- ja jakeluyhtiö. Se perustettiin alun perin levy-yhtiöksi jatkamaan 1990-luvun alussa konkurssiin ajautuneen Musiikki-Laihon toimintaa. Vihdin Nummelassa toimiva VL-Media työllisti vuonna 2012 noin 13 henkilöä ja sen liikevaihto oli 3,5 miljoonaa euroa. Musiikin lisäksi yhtiö tuottaa erilaisia audiovisuaalisia ohjelmia, kuten televisio-ohjelmia. Se on julkaissut paljon lastenmusiikkia ja muun muassa rentoutuslevyjä, jotka sisältävät esimerkiksi valaiden ja susien ääntelyä sekä valtameren, sademetsien ja aavikoiden ääniä.


title: VL-Media

text: Musiikkituottajien tilastojen mukaan yhtiön julkaisuista eniten on myynyt vuonna 1986 julkaistu "Raikkaimmat joululaulut", jota on myyty yli 150 000 kappaletta. Sadan tuhannen kappaleen myynnin ovat ylittäneet myös "Rölli-seikkailee 1" (1991) ja "Albioni - Adagio".


title: VL-Media

text: Keväällä 2009 Yle ja VL-Musiikki Oy sopivat Yleisradion omatuotantoisten tallenteiden ja oheistuotteiden markkinoinnista. Siitä lähtien tallenteiden hankinnan ja jakelun kirjastoille, laitoksille ja vähittäiskauppaan on hoitanut VL-Media.


title: Antraniilihappo

text: Antraniilihappo (CHNO) on aromaattinen aminohappo. Huoneenlämmössä antraniilihappo on ulkomuodoltaan valkoisia ja keltaisia kiteitä. Aine on heikko happo. Yhdisteestä käytetään myös nimiä "2-aminobentsoehappo", "karboksianiliini" ja "1-amino-2-karboksibentseeni".


title: Antraniilihappo

text: Antraniilihappo on välituote mikro-organismien syntetisoidessa aminohappo tryptofaania. Organismit syntetisoivat ainetta sikimihaposta. Vastaavasti alaniinin metaboliassa kynureninaasientsyymi hajottaa kynureniinin antraniilihapoksi ja alaniiniksi.


title: Antraniilihappo

text: Antraniilihappoa käytetään väriaineiden, lääkkeiden ja esterien ja sakariinin valmistuksessa. Lisäksi aine kykenee absorboimaan UV-säteilyä ja estämään korroosiota.


title: Kimryn piiri

text: Kimryn piiri () on paikallinen itsehallintoalue Tverin alueen kaakkoisosassa Venäjällä. Vuonna 1929 perustetun piirin pinta-ala on 2 514 neliökilometriä. Asukkaita on 14 100 henkeä (vuonna 2009).


title: Kimryn piiri

text: Piirin hallinnollinen keskus on Kimryn kaupunki, joka ei kuuluu sen yhteyteen, vaan muodostaa erillisen kaupunkipiirikunnan. Kimryn piiriin kuuluu Belyi Gorodokin taajama ja 13 maalaiskuntaa:


title: Kimryn piiri

text: Piirin kautta kulkee Moskovan, Sonkovon ja Pietarin välinen rautatie. Suurin joki on Volga. Maatalous on keskittynyt maidon ja lihan tuotantoon sekä vihannesten, viljan ja rehun viljelyyn.


title: Catherine Fox (uimari)

text: Catherine Mai-Lan Fox () on entinen yhdysvaltalainen uimari ja olympiavoittaja. Hän voitti olympiakultaa naisten 4 × 100 metrin vapaauinti- ja sekauintiviesteistä Atlantan kesäolympialaisissa 1996. Fox tosin ui sekauintiviestissä vain alkuerissä, mutta sai silti kultaa, kun Yhdysvaltain joukkue voitti matkan loppukilpailun. Uransa aikana Fox voitti myös kullan ja kaksi pronssia Tyynenmeren mestaruuskilpailuista sekä yhden kullan Pan-Amerikan kisoista.


title: Catherine Fox (uimari)

text: Fox on 162 senttimetriä pitkä ja painoi urallaan 54 kilogrammaa.


title: Catherine Fox

text: Catherine Fox on seuraavien henkilöiden nimi:


title: Lohjan Jääankat

text: Lohjan Jääankat, lyhyemmin Ankat on vuonna 1992 perustettu lohjalainen jääkiekkojoukkue. Jää-ankat pelasi kauden 2008–2009 II divisioonan etelälohkossa, ja nousi kauden päätteeksi Suomi-sarjaan. Nousu varmistui 11. maaliskuuta, kun Kirkkonummen Salamat hävisi Porvoon Huntersille Suomi-sarjan karsintaottelussa.


title: Lohjan Jääankat

text: Lohjan Jääankat perustettiin alkuvuodesta 1992. Seuran nimellä ei ole tekemistä vuotta myöhemmin perustetun NHL-joukkue Anaheim Ducksin kanssa.


title: Lohjan Jääankat

text: Seura aloitti jääkiekon pelaamisen neljännessä divisioonassa, ja ensimmäinen virallinen sarjaottelu pelattiin 5. joulukuuta 1992. Kauden 1992–1993 saldona oli yhden tasapelin lisäksi pelkkiä otteluvoittoja, ja Ankat nousikin seuraavalle kaudelle III-divisioonaan.


title: Lohjan Jääankat

text: Pelattuaan III-divisioonaa 12 kautta Jääankat nousi keväällä 2005 II-divisioonaan. Neljä vuotta myöhemmin, kevätkaudella 2009 Ankat voitti lohkonsa runkosarjan hävittyään vain kaksi ottelua koko sarjan aikana ja nousi karsintasarjan kautta Suomi-sarjaan.


title: Overpowered

text: Overpowered on irlantilaisen laulajan Róisín Murphyn toinen sooloalbumi ja se julkaistiin vuonna 2007.


title: Overpowered

text: Albumi nousi korkeimmillaan suomen virallisella albumilistalla sijalle 28. Levyltä julkaistut singlet "Overpowered" ja "Let Me Know" nousivat singlelistan sijoille 10 ja 11.


title: Lisa Jacob

text: Lisa Rae Jacob () on entinen yhdysvaltalainen uimari ja olympiavoittaja. Hän voitti olympiakultaa naisten 4x100 ja 4x200 metrin vapaauintiviesteistä Atlantan kesäolympialaisissa 1996. Jacob tosin ui kummassakin viestissä vain alkuerissä, mutta sai silti kaksi kultaa, kun Yhdysvaltain joukkue voitti matkojen loppukilpailut.


title: Lisa Jacob

text: Jacob on 167 senttimetriä pitkä ja painoi urallaan 57 kilogrammaa. Hän edusti uintiurallaan seuratasolla "Mission Viejo Nadadoresia".


title: Erin Phenix

text: Erin Ashley Phenix () on entinen yhdysvaltalainen uimari ja olympiavoittaja. Hän voitti olympiakultaa naisten 4 × 100 metrin vapaauintiviestistä Sydneyn kesäolympialaisissa 2000. Phenix tosin ui vain matkan alkuerissä, mutta sai silti kultaa, kun Yhdysvaltain joukkue voitti matkan loppukilpailun.


title: Erin Phenix

text: Phenix on 178 senttimetriä pitkä ja painoi urallaan 63 kilogrammaa.


title: Laveata tietä

text: Laveata tietä on vuonna 1931 valmistunut suomalainen elokuva, jonka on ohjannut Valentin Vaala. Elokuvan ensi-ilta oli 12. huhtikuuta 1931 Kino Palatsi-teatterissa Helsingissä.


title: Laveata tietä

text: Elokuvaa alettiin tehdä mykkäelokuvana, mutta koska äänielokuva teki 1931 läpimurtoa Suomessa, elokuvaan lisättiin musiikkitausta sekä muutamia ääniefektejä (majatalon oven koputukset, konserttiyleisön suosionosoitukset Theodor Tugain esittämälle viulisti Anton Lardozolle). Lisäksi mukana on Kirstiä esittäneen Eeva Virtasen kaksi lauluesitystä. Elokuvassa ei ole puhuttuja repliikkejä ja äänityksen laatu on heikko.


title: Laveata tietä

text: Theodot Tugain esittämä mestariviulisti Anton Lardozo kiertää esiintymässä ympäri Eurooppaa ja viettää samalla vapaa-aikaansa ravintoloissa. Käydessään Suomessa hän lähtee ystävänsä Eeron (Kaarlo Penttilä) kanssa maalle ja majoittuu Harakkalan majataloon. Majatalossa Anton ihastuu tapaamaansa maalaistyttöön Kirstiin. Majataloon saapuu pian myös Antonin ystävätär Tanita Pariisista.


title: County-luokka (risteilijä)

text: County-luokka oli Britannian Kuninkaallisen laivaston raskas risteilijäluokka, jonka aluksia valmistettiin maailmansotien välillä. Alustyyppi oli ensimmäinen sodan jälkeen määritelty ja se oli suunniteltu täyttämään Washingtonin laivastosopimuksen asettamat vaatimukset. Näitä 10 000 tonnin ja 8 tuuman tykeillä varustettuja aluksia kutsutaan usein sopimusristeilijöiksi () ja termi raskas risteilijä otettiin käyttöön vasta 1934 Lontoon laivastosopimuksen jälkeen.


title: County-luokka (risteilijä)

text: County-luokan aluksia valmistettiin yhteensä viisitoista. Ne voidaan jakaa kolmeen alaluokkaan: Kent-, London- ja Norfolk-luokkiin. County-luokka on Kuninkaallisen laivaston ainoa 10 000-tonninen ja 8 tuuman tykein varustettu A-tyypin risteilijä.


title: County-luokka (risteilijä)

text: Kuninkaallisen laivaston tarve aluksille tuli siirtomaiden ja emämaan välisten reittien valvonnasta, jolloin ratkaisevaa suunniteltaessa aluksia oli toimintasäde ja nopeus. Tällöin alusten tuli olla suhteellisen pitkiä ja voitiin käyttää kaksoistykkitorneja ja kaikki käytettävissä oleva vara uppoumassa käytettäisiin suojanparantamiseen.


title: County-luokka (risteilijä)

text: County-luokan seitsemän ensimmäistä alusta "HMS Berwick", "HMS Cornwall", "HMS Cumberland", "HMS Kent", "HMS Suffolk", "HMAS Australia" ja "HMAS Canberra", joista kaksi viimeistä luovutettiin Australian laivastolle, muodostavat Kent-luokan. Luokan alukset tilattiin 1924 ja luovutettiin palveluskäyttöön 1928. Pian luovutuksen jälkeen todettiin savukaasujen haitatessa toimintaa takakannen rakenteissa, että alusten savuhormeja pitäisi pidentää noin 4,5 metrillä. Australialle luovutetuissa aluksissa savuhormeja pidennettiin vielä tämän lisäksi lähes metrillä.


title: County-luokka (risteilijä)

text: Alusten ammusvarastot oli suojattu neljän tuuman betonoidulla teräksellä. Kannet oli suojattu 3 - 1 tuuman teräksellä. Aluksen rungon paksuus oli ainoastaan tuuman ja 1,25 tuuman suojaus konetilan yläpuolella ja peräsimen suoja oli myös ainoastaan 1,5-1 tuumaan. Aluksissa oli yksiosainen torpedovyö.


title: County-luokka (risteilijä)

text: Pääaseina olivat 70 asteen korkeuskulmaan ampumaan pystyvät 8 tuuman (203 mm) BL Mk VIII -tykit asennettuina neljään kaksoistykkitorniin. Tykkien kranaatti ja ruutipanos toimitettiin putkeen yhdellä kertaa, mikä nopeutti tulitoimintaa.


title: County-luokka (risteilijä)

text: Luokan alusten apuaseina olivat Kuninkaallisen laivaston vakio 4 tuumainen 45 kaliiperin QF Mk V HA -ilmatorjuntatykit (4 kpl), 4 kolminaulaista kunnialaukauksia varten ja 4 2 naulaista pompom-ilmatorjuntatykkiä. HACS-tulenjohtojärjestelmä nelituumaisten ilmatorjunta-ammunnan tueksi asennettiin 1930-luvun alussa. "HMS Kentille" asennettiin kaksi nelituumaista lisää 1934. "HMS Kent", "HMS Berwick" ja "HMS Cornwall" vastaanottivat parin puolentuuman Vickers konekivääreitä, jotka asennettiin etummaisen savuhormin etupuolelle.


title: County-luokka (risteilijä)

text: Aluksille oli asennettu kahdeksan torpedoputkea. Australian laivastolle luovutetuissa aluksissa oli happirikastetut Mk VII -torpedot ja muissa Mk V -torpedot. Aluksille asennettiin katapultit lentokonetta varten 1931-1932, mutta Australian laivaston alukset saivat katapulttinsa myöhemmin HMAS "Australia" 1934 ja HMAS "Canberra" 1941.


title: County-luokka (risteilijä)

text: County-luokan London-alaluokan muodostivat neljä alusta "HMS Devonshire", "HMS London", "HMS Shropshire" ja "HMS Sussex". Alukset muistuttivat edeltänyttä Kent-luokkaa, mutta ulkoiset torpedovyöt oli poistettu, mikä kavensi aluksia noin 0,6 metrillä ja samalla aluksia pidennettiin alle metrillä. Aluksen runkoprofiilin muutos kasvatti ¾ solmua alusten nopeutta. Ulkoiset torpedovyöt korvattiin kaksinkertaisella rungolla, millä saavutettiin vastaava suoja. Aluksilla oli komentosiltaa siirretty taaemmas, jolloin B-tornin tulitoiminnan aiheuttamat vauriot saatiin pienemmiksi.


title: County-luokka (risteilijä)

text: Alusten savuhormit pidennettiin jo rakennusvaiheessa, kun savu ongelma oli todettu edeltäneissä aluksissa. Aluksille asennettiin katapultit lentokoneita varten 1932.


title: County-luokka (risteilijä)

text: Alusten ilmatorjuntaa oli vahvennettu lisäämällä neljä yksiputkista nelituumaista ilmatorjuntatykkiä ja kaksi nelipiippuista puolentuuman Vickers-konekivääriä, vaikka samalla poistettiin yksiputkiset kaksinaulaiset. "HMS Shrosphirelle" asennettiin toinen ilmatorjunnan tulenjohtojärjestelmä. Sodan alussa lisätyt nelituumaiset poistettiin ja alkuperäiset nelituumaiset korvattiin kaksiputkisilla Mk XVI -asennuksilla. Kahdeksanputkinen kaksinaulainen, joka oli piirustuksissa, lisättiin sodan jo alettua.


title: County-luokka (risteilijä)

text: Kolmanteen alaluokkaan, kuului alun perin neljä alusta, mutta ainoastaan kaksi valmistui. Alukset muistuttavat edeltänyttä alaluokkaa.


title: County-luokka (risteilijä)

text: Kaksi alusta tilattiin 15. toukokuuta 1929 ja alusten nimiksi varattiin "HMS Northumberland" ja "HMS Surrey". Kumpikin aluksista oli tarkoitus rakentaa valtion telakoilla Portsmouthissa ja Devonportissa. Työväenpuolueen valtaantulo 1929 kuitenkin aiheutti tilausten viivästyttämisen 23. elokuuta 1929 ennen kölien laskua ja tilausten peruuttamisen 14. tammikuuta 1930. Kumpaakin peruutusta perusteltiin taloudellisilla seikoilla ja Lontoon laivastosopimuksen vaatimusten täyttämisellä.


title: Sani Ylitalo

text: Sani Ylitalo (s. 15. heinäkuuta 1975) on entinen suomalainen jalkapalloilija.


title: Sani Ylitalo

text: Pääasiassa laitapuolustajana pelanneen Ylitalon ura SM-sarjassa alkoi Kontulan Urheilijoista. Hän voitti Kontussa Suomen cupin 1995. Ylitalo siirtyi kaudeksi 1996 Puistolan Urheilijoihin, jossa hän pelasi neljä seuraavaa kautta ja voitti cupin 1996. Kaudeksi 2000 Ylitalo siirtyi Helsingin Jalkapalloklubiin. Hän voitti HJK:ssa kaksi mestaruutta 2001 ja 2002 sekä cupin 2000 ja 2002. Hänet valittiin myös ensimmäisellä HJK-kaudellaan vuonna 2000 vuoden parhaaksi naispelaajaksi. Ylitalo pelasi HJK:ssa kauteen 2004 asti, minkä jälkeen hän on pelannut SM-sarjassa vielä FC Espoon riveissä.


title: Sani Ylitalo

text: Maajoukkueessa Ylitalo pelasi vuosina 1996–2002 yhteensä 45 maaottelua.


title: Erämaan turvissa

text: Erämaan turvissa (mainostettiin myös nimillä "Naisen tähden", "Tundra–Valse Triste" sekä "Oliko hän vakoilija?") on vuonna 1931 valmistunut suomalais-saksalainen elokuva, jonka ovat ohjanneet saksalainen paroni Friedrich von Maydell sekä suomalaiset Kalle Kaarna ja Carl von Haartman. Elokuvan ensi-ilta oli 19. lokakuuta 1931 Kino-Palatsi-teatterissa Helsingissä.


title: Erämaan turvissa

text: Vuoteen 1913 sijoittuvassa elokuvassa Bernhard Goetzken esittämä venäläisupseeri pelastaa ohranan takaa-ajaman anarkistin Vera Maretskajan (Hanna Taini) Helsingin kadulta. Heidän välilleen syntyy romanssi, mutta ohrana pidättää upseerin ravintolaillan aikana ja hänet karkotetaan Siperiaan syytettynä vallankumouksellisten avustamisesta.


title: TomTom

text: TomTom N.V. on hollantilainen autojen ja moottoripyörien GPS-satelliittien signaaliin ja sähköisiin karttoihin perustuvia paikannuslaitteita kehittävä ja valmistava − alallaan Euroopan suurin − yhtiö.


title: TomTom

text: TomTomin pääkonttori on Amsterdamissa. Vuonna 1991 perustetulla yhtiöllä on lähes 5 000 työntekijää. Yhtiötä johtaa yksi pääomistajista Harold Goddijn. TomTomin liikevaihto on ollut laskussa, sillä liikevaihto oli vuonna 2016 1,0 mrd. euroa sen oltua vuonna 2009 noin 1,5 mrd. euroa.


title: TomTom

text: Vuonna 2008 TomTom osti digitaalisia karttoja tekevän Tele Atlas -yhtiön 2,9 miljardilla eurolla.


title: Sarina Hülsenbeck

text: Sarina Hülsenbeck-Fischer (s. 5. heinäkuuta 1962 Rostock) on entinen saksalainen uimari ja olympiavoittaja, joka edusti urallaan Itä-Saksaa. Hän voitti olympiakultaa naisten 4 × 100 metrin vapaauintiviestistä Moskovan kesäolympialaisissa 1980. Hülsenbeckin kanssa samassa joukkueessa uivat Barbara Krause, Ines Diers ja Caren Metschuck.


title: Sarina Hülsenbeck

text: Hülsenbeck on 180 senttimetriä pitkä ja painoi urallaan 70 kilogrammaa. Hän edusti uintiurallaan seuratasolla "Armeesportsklub Vorwärts Potsdamia".


title: Sarina Hülsenbeck

text: Hülsenbeck meni 1980-luvulla naimisiin melonnan nelinkertaisen maailmanmestarin Frank Fischerin kanssa. Fischerin sisko on kahdeksankertainen olympiavoittaja Birgit Fischer. Parilla on kaksi lasta, Fanny ja Falco. Fanny Fiscer voitti Pekingin kesäolympialaisissa 2008 olympiakultaa naisten kajakeissa, ja jatkoi näin äitinsä, isänsä ja tätinsä jalanjäljissä.


title: Ron Silver

text: Ronald Arthur ”Ron” Silver (2. heinäkuuta 1946 – 15. maaliskuuta 2009) oli yhdysvaltalainen näyttelijä, ohjaaja, tuottaja ja poliittinen aktivisti. Hän kuoli kurkkusyöpään.


title: Ron Silver

text: Silver näytteli muun muassa Alan Dershowitzia elokuvassa "Onnen kulissit", ja skitsofreenista tappajaa elokuvassa "Kylmää terästä".


title: Auringon lapset

text: Auringon lapset (vironkielinen nimi "Päikese lapsed") on vuonna 1932 valmistunut virolais-suomalainen elokuva, jonka on ohjannut Theodor Luts. Elokuvaa ei esitetty Suomessa, mutta Virossa sen ensi-ilta oli 3. marraskuuta 1932. Se oli ensimmäinen virolainen äänielokuva, mutta siitä huolimatta se menestyi vain keskinkertaisesti.


title: Auringon lapset

text: Elokuvan samannimisen tunnuslaulun kirjoitti ohjaajan puoliso Aksella (Aksy) Luts. Laulun sävelsi, lauloi viroksi ja koko elokuvan musiikin johti Georg Malmstén. Suomenkielistä levytystä varten sen sanoitti tuottaja Erkki Karu.


title: Japaninmispeli

text: Japaninmispeli ("Eriobotrya japonica" syn. "Mespilus japonica"), josta käytetään myös usein nimeä lokvatti ja nispero, on ruusukasvien heimoon kuuluva hedelmäpuu. Se on kotoisin Aasiasta ja sitä viljellään muun muassa Thaimaassa, Japanissa, Kiinassa, Espanjassa ja Portugalissa.


title: Japaninmispeli

text: Japaninmispeli kasvaa 6–9 m korkeaksi puuksi. Sen varsi on lyhyt, lehvästö pyöreä. Uudet versot ovat villamaisen nukan peittämät. Ikivihreät, nahkeat lehdet muodostuvat noin 12–30 cm pitkistä, 7–10 cm leveistä lehdyköistä.


title: Japaninmispeli

text: Hedelmät ovat yleensä ison luumun kokoisia ja hieman päärynänmuotoisia. Kuori samoin kuin hedelmälihakin on yleensä keltaista tai oranssia.


title: Poikkijuovainen lihaskudos

text: Poikkijuovainen lihaskudos () on kudosta, jonka soluissa näkyy mikroskooppisesti juovia. Tällaisia kudoksia ovat:


title: Karl Vaino

text: Karl Vaino (s. 28. toukokuuta 1923 Tomsk, Siperia, Neuvostoliitto) on entinen neuvostoliittolainen poliitikko, joka toimi Viron kommunistisen puolueen ensimmäisenä sihteerinä vuosina 1978–1988.


title: Karl Vaino

text: Karl Vainon vanhemmat olivat Virosta Venäjälle muuttaneita siirtolaisia; isä Genrich (Heinrich) muutti vuonna 1918 ja äiti Lidia o.s. Savin perhe oli 1900-luvun alussa muuttanut Siperiaan. Molemmat vanhemmat olivat liittyneet Venäjällä kommunistipuolueeseen.


title: Karl Vaino

text: Karl Vaino valmistui Tomskissa paikallisesta Kuljetustekniikan instituutista vuonna 1947. Hän liittyi samana vuonna Neuvostoliiton kommunistiseen puolueeseen ja siirtyi Neuvosto-Viroon paikallisen rautatieyhtiön palvelukseen. Vuodesta 1949 Karl Vaino toimi Viron kommunistipuolueen tehtävissä. Vuonna 1960 hänestä tuli puolueen keskuskomitean sihteeri.


title: Karl Vaino

text: Aina vuodesta 1950 vallassa ollut Viron kommunistipuolueen ensimmäinen sihteeri Johannes Käbin joutui 1970-luvulla entistä tiukempaan valtataisteluun tiukemman keskusvallan kannattajien kanssa. Mottona oli "internationalismin voimistaminen ja nationalististen ilmiöiden tukahduttaminen sekä venäjän kielen vahvistaminen". Tämän taistelun seurauksena valtaan nousi Karl Vaino, heikosti viroa puhuva, tiukka keskusvallan kannattaja. Hänen valtaannousunsa vahvana tukena oli venäläissyntyinen toinen sihteeri Konstantin Lebedev, joka ajoi tiukan keskusjohtoista linjaa jo Käbinin kaudella.


title: Karl Vaino

text: Lokakuussa 1978 NKP:n keskuskomitea päätti venäjän kielen opetuksen tehostamisesta kaikissa neuvostotasavalloissa. Tästä tehtyä päätöstä ei virallisesti julkistettu. Karl Vainon johdolla Neuvosto-Virossa aloitettiin toimenpiteet "Viron nationalistien pakottamiseksi polvilleen". Vainon mukaan "Viron pienen kansan kulttuuri ja kieli voisivat tyydyttää vain paikalliset tarpeet – siksi ei ollut tarvetta pitää niitä tärkeinä tai nostaa esille." Nämä saivat täyden tuen Viron venäläisiltä ja venäjänvirolaisilta eli todellisilta internationalisteilta, Venäjänkielisiä radio- ja TV-lähetyksiä lisättiin hyvin pian päätöksen jälkeen. Myös venäjänkielisten kirjojen ja sanomalehtien tarjontaa lisättiin Neuvosto-Virossa. Vaino esitti vaatimuksia yhteisten venäjän- ja vironkielisten lastentarhojen ja koulujen perustamisesta. Yliopisto-opetusta tuli antaa enemmän venäjänkielisenä. Virolaisia olisi lähetettävä opiskelemaan muualle Neuvostoliittoon entistä enemmän.


title: Karl Vaino

text: Venäläistämistoimet eivät kuitenkaan pysyneet salassa kauan. Virolaiset pyrkivät tekemään hankalaksi muodostuneen asemansa kansainvälisesti tunnetuksi. Luonnollinen tie asioiden julkistamiseksi kulki Suomen kautta muualle Länsi-Eurooppaan. Muutaman kuukauden kuluttua venäläistämispäätöksistä kerrottiin Suomen television iltauutisissa. Tämä hermostutti Karl Vainoa ja paikallista KGB:tä, mikä johti sisäisen epäluottamuksen lisääntymiseen Neuvosto-Virossa. Myös kanssakäymistä virolaisten ja suomalaisten kesken pyrittiin kontrolloimaan.


title: Karl Vaino

text: Virolaisessa yhteiskunnassa tilanne ei ollut enää hallittavissa vuonna 1980. 22. syyskuuta 1980 Tallinnassa pidetyn nuorisokonsertin jälkeen syntyi nuorisomellakka, jossa nuoret vastustivat kovaäänisesti venäläisiä, venäjän kielen korostamista ja uutta opetusministeriä. Virolainen sivistyneistö lähetti 28. lokakuuta 1980 ns. 40 kirjeen "Pravdalle" sekä paikallisille "Rahva Hääl"- ja "Sovetskaja Estonija" -sanomalehtien toimituksiin muistion, jossa esitettin varovaisin sanakääntein vastalause venäjän kielen korostamiselle sekä virolaisten edut ohittavalle politiikalle. Vainon ja Lebedevin mielestä kyse oli läntisten tiedustelupalvelujen organisoimasta toiminnasta.


title: Karl Vaino

text: Kaikki tämä johti entistä tiukempaan keskusvallan kontrolliin, mistä seurasi pysyviä jännitteitä koko Neuvosto-Viron yhteiskunnassa.


title: Karl Vaino

text: Mihail Gorbatšovin noustua maaliskuussa 1985 Neuvostoliiton johtoon lähti avoimempaa yhteiskunnallista keskustelua ja taloudellista uudistamista korostavat toimintaperiaatteet liikkeelle. Niinpä keväällä 1987 julkistetut suunnitelmat Koillis-Viron fosforiittikaivoksen avaamisesta johtivat ensimmäisiin julkisiin virolaisten protesteihin ympäristön säilyttämisen puolesta. Seuraavassa vaiheessa syksyllä 1987 virolaisten talousmiesten julkistama taloudellisen itsenäisyyden ohjelma IME nousi julkiseen keskusteluun.


title: Karl Vaino

text: Vuosi 1988 muodosti käännekohdan. Huhtikuun puolivälissä syntyi Neuvosto-Viron demokraattista kehitystä tukeva Kansanrintama, joka haastoi vahvasti aiemman ainoan poliittisen järjestön Viron kommunistisen puolueen yhteiskunnallisen keskustelun suunnannäyttäjänä. Alkoi "laulavan vallankumouksen" aika suurine Tallinnan laululavan musiikkitapahtumineen. Tämä johti lopulta siihen, että Karl Vainon oli erottava 16. kesäkuuta 1988. Seuraajaksi tuli Vainon valtaannousun yhteydessä diplomaatiksi karkotettu uudistusmielinen, vironvirolainen Vaino Väljas.


title: Karl Vaino

text: Karl Vaino lähti Virosta toimien ensivaiheessa vähäarvoisessa Neuvostoliiton kommunistipuolueen tehtävässä aina puolueen hajoamiseen asti. Hänen asuinpaikkansa on Moskova.


title: Karl Vaino

text: Karl Vainon poika Eduard (s. 1949) on toiminut vuodesta 2008 AvtoVAZ konsernin varatoimitusjohtajana.


title: Karl Vaino

text: Karl Vainon pojanpoika Anton (s.1972) on Venäjän Federaation virkamies ja diplomaatti ja kuuluu presidentti Vladimir Putinin lähipiiriin. Anton Vaino nimitettiin 12.8.2016 Venäjän presidentinhallinnon päälliköksi.


title: Alice Mills

text: Alice Mary Mills () on australialainen uimari ja olympiavoittaja. Mills voitti Ateenan kesäolympialaisista 2004 kaksi kultaa; ne tulivat 4 × 100 metrin vapaa- ja sekauintiviesteistä. Neljä vuotta myöhemmin Pekingin kesäolympialaisissa 2008 Mills voitti pronssia 4 × 100 metrin vapaauintiviestistä.


title: Alice Mills

text: Vuonna 2005 Montréalin pitkän radan MM-kilpailuista Mills voitti maailmanmestaruuden 4 × 100 metrin vapaauintiviestistä. Kaksi vuotta aiemmin Barcelonasta hän oli jo voittanut kolme MM-hopeaa ja yhden pronssin. Lyhyen radan MM-kilpailuista Millsillä on kaksi hopeaa, Manchesteristä 2008. Mills on myös kaksinkertainen Kansainyhteisön kisojen kultamitalisti ja lisäksi hänellä on yksi kulta Tyynenmeren mestaruuskilpailuista.


title: Alice Mills

text: Thomas on 175 senttimetriä pitkä ja painaa 63 kilogrammaa. Hän edustaa seuratasolla brisbaneläistä "Chandler Swim Clubia".


title: Modaali

text: Modaali tarkoittaa seuraavia asioita:


title: Dominikaanisen tasavallan vaakuna

text: Dominikaanisen tasavalla vaakuna on Dominikaanisen tasavallan symboli. Sen kilpi on samanlainen kuin maan lipussa. Vaakunan kilpeen on kuvattu myös kultainen risti allaan Raamattu, joka on suositun selityksen mukaan auki Johanneksen evankeliumin kohdasta 8:32 (ja totuus on tekevä teidät vapaiksi). Vaakunan vasemmalla puolella on laakeripuun oksa ja oikealla palmun lehvä. Vaakunan yllä lukee espanjaksi maan motto "Dios, Patria, Libertad" (Jumala, isänmaa, vapaus) ja alla vastaavasti maan virallinen nimi "República Dominicana" (Dominikaaninen tasavalta).


title: Tuomas Forsberg

text: Tuomas Antero Forsberg (s. 15. helmikuuta 1967 Helsinki) on Tampereen yliopiston kansainvälisen politiikan professori. Hän asui virkaan vuonna 2008, mitä ennen hän työskenteli maailmanpolitiikan määräaikaisena professorina Helsingin yliopiston yleisen valtio-opin laitoksella.


title: Tuomas Forsberg

text: Forsberg väitteli filosofian tohtoriksi (PhD) Walesin yliopistossa Aberystwythissä 1998. Hänen tutkimusintressejään ovat esimerkiksi kansainvälisen politiikan ja ulkopolitiikan teoria, rauhan- ja konfliktintutkimus, menneisyydenhallinta, Euroopan turvallisuus, Euroopan unionin ulko- ja turvallisuuspolitiikka, Saksan ulkopolitiikka, Suomen ulkopolitiikka, pohjoismainen yhteistyö ja Venäjä.


title: Tuomas Forsberg

text: Forsberg valittiin Suomalaisen Tiedeakatemian jäseneksi vuonna 2012.


title: Tuomas Forsberg

text: Forsbergin isä on teologian tohtori, entinen Kirkon ulkoasiain osaston teologisten asioiden sihteeri Juhani Forsberg.


title: Lille Piggtinden

text: Lille Piggtinden tai Piggtinden on Skandien Lyngsalpenen osaan kuuluva vuorenhuippu Tromssan kunnassa Norjassa. Huipun korkeus merenpinnan tasosta on 1 032 metriä. Se sijaitsee Sørfjorden-vuonon ja Lakselvdalen-laakson välissä harjanteella, johon kuuluvat myös esimerkiksi Skulvatindanen huiput ja Rasmustinden (1 224 m). Huippua ei tule sekoittaa toiseen Piggtinden-nimiseen, 1 505 metriä korkeaan huippuun, joka sijaitsee suhteellisen lähellä, Paatsivuonon, Tromssan ja Omasvuonon kuntarajojen liitoskohdassa.


title: Pami Aalto

text: Pami Aalto (s. 1972, Oulu)on Tampereen yliopiston Jean Monnet -professori.


title: Pami Aalto

text: Aallon tutkimusalueita ovat EU:n ulkopolitiikka, pohjoiseurooppa, Venäjä, EU-Venäjä suhteet, energiapolitiikka, geopolitiikka sekä kansainvälinen yhteisö


title: Pami Aalto

text: Aalto on hoitanut Jean Monnet-professuuria vuodesta 2008. Viran alana on kansainvälinen politiikka, erityisesti Euroopan integraatio ja alueellinen yhteistyö. Lisäksi Jean Monnet -professori johtaa Tampereen yliopiston Jean Monnet -keskusta, joka koordinoi yliopistossa tehtävää Eurooppa-opetusta ja tutkimusta.


title: Pami Aalto

text: Subjectivity”. Väitöskirjan valmistelu tapahtui pääasiassa Bradfordin yliopistossa Iso-Britanniassa.


title: Uusiutuva energia Tanskassa

text: Uusiutuva energia Tanskassa kertoo uusiutuvan energiaan liittyvistä seikoista Tanskassa.


title: Uusiutuva energia Tanskassa

text:
Tuulivoiman osuus Tanskan sähköstä oli 21,3 % vuonna 2007.
Tanskassa on eniten tuulivoimaa henkeä kohti (576 kW 1000 henkeä kohti). Suomessa oli 21 kW 1000 henkeä kohti vuonna 2007. Vestas on johtava tuulivoimayritys. Sen osuus markkinoista maailmassa oli 22,8 % vuonna 2007.International Wind Energy Development World Market Update 2007, Forecast 2008-2012 BTM Consult Press Release 23.3.2008


title: Uusiutuva energia Tanskassa

text: Marstal kaupungissa on Tanskan suurin aurinkolämmitys aluelämpökeskuksessa (18 300 m keräyspinta-ala ja 2 000 m lämpöä keräävä vesisäiliö). Aurinkojärjestelmässä energian tuotantohinnaksi on laskettu 0,036 €/kWh.


title: Uusiutuva energia Tanskassa

text: ESTIF mukaan Tanska tuotti aurinkolämpöä 270 MWt vuonna 2007. Lisäasennukset olivat 16 MWt vuonna 2007. ESTIF laskee hyötysuhteella 1 m keräyspinta-alaa vastaa 0,7 kWt lämpöenergiaa. Kypros on ylivoimaisesti johtava aurinkolämmityksessä. Kyproksella aurinkolämmitystä oli vuonna 2007 asukasta kohti kymmenkertaisesti Tanskaan verrattuna, mutta vain kaksinkertaisesti Itävaltaan verrattuna. Vuonna 2007 Tanskassa oli aurinkolämmitystä asukasta kohti 63 % verrattuna. Suomessa aurinkolämmitystä oli asukasta kohti 4 % Saksaan verrattuna.


title: Uusiutuva energia Tanskassa

text:
Frederikshavn tavoite on 100 % uusiutuvaa energiaa vuoteen 2015 mennessä. YLE:n uutisten mukaan vuonna 2008-9 osuus oli 24 %.
Samsø:n saari tuottaa kaiken sähkönsä tuulivoimalla. Kööpenhamina aikoo vähentää hiilidioksidipäästöjään 20 % vuoteen 2015 mennessä ja olla hiilineutraali vuonna 2025. Suunnitelmassa kaikki sähkö tuotetaan tuulivoimalla.


title: Trace Cyrus

text: Trace Dempsey Cyrus (s. 24. helmikuuta 1989) on yhdysvaltalainen muusikko. Hän on kitaristi, laulunkirjoittaja ja hän tuli tunnetuksi yhtyeestä nimeltä Metro Station. Erottuaan Metro Stationista vuonna 2010 hän perusti yhtyeen Ashland HIGH. Hän omistaa oman vaatemerkin Southern Made Hollywood Paid. Cyrus on laulaja Billy Ray Cyrusin poika ja näyttelijä/laulaja Miley Cyrusin isoveli.


title: Trace Cyrus

text: Trace Cyrusin äiti on Leticia "Tish" Finley Cyrus. Hänen biologinen isänsä on Baxter Neal Helson, mutta Billy Ray Cyrus on adoptoinut hänet.


title: Trace Cyrus

text:
Hän vietti kesät isäpuolensa Billy Rayn kanssa. Trace on kuitenkin kertonut ettei aio käyttää sisarensa Disney-mainetta hyväkseen.
Trace on vieraillut MTV-kanavalla ja kertoi mitä hän aikoo seuraavaksi Mileyn kanssa, "Seuraavaksi, minä aion laulaa hänen seuraavalla albumillaan. En osaa sanoa siitä enempää nyt, mutta me suunnitellaan sitä." Heiltä ilmestyi myöhemmin kappale "Hovering".
Trace on tunnettu useista lävistyksistään ja suuresta määrästä tatuointeja hänen käsissään ja rinnassaan.
Trace on myös ollut töissä ostoskeskuksessa Burbankissa, Kaliforniassa. Hänet on erotettu La Cañada High Schoolista.Metro Station oli myös keikalla Nosturissa 17.6 ja 18.6.


title: Trace Cyrus

text: Hän on seurustellut Demi Lovaton kanssa. Vuoden 2011 lokakuussa hän paljasti kihlautuneensa Disney tähti Brenda Songin kanssa mutta kesäkuussa 2012 pari ilmoitti erostaan.


title: Hinkelien Schreuder

text: Hinkelien Schreuder (s. ) on alankomaalainen uimari ja olympiavoittaja.


title: Hinkelien Schreuder

text: Schreuder voitti 4 × 100 metrin vapaauintiviestistä kultaa Pekingin kesäolympialaisista 2008 ja hopeaa Lontoosta 2012. Hän tosin ui kummallakin kerralla vain matkan alkuerissä. Pitkän radan MM-kilpailuissa Roomassa 2009 hän voitti kultaa 4 × 100 metrin vapaauintiviestissä, osallistuessaan matkan alkueriin.


title: Hinkelien Schreuder

text: Schreuder on uransa aikana voittanut kolme kultaa, kolme hopeaa ja yhden pronssin lyhyen radan MM-kilpailuista. Lisäksi hänellä on kolme hopeaa ja yksi pronssi pitkän radan EM-kilpailuista sekä 16 kultaa, viisi hopeaa ja viisi pronssia lyhyen radan EM-kilpailuista.


title: Hinkelien Schreuder

text: Schreuder on 179 senttimetriä pitkä ja painaa 61 kilogrammaa. Hän edustaa seuratasolla "PSV Eindhovenia".


title: Traian

text: Traian on kunta Bacăun piirikunnassa Romaniassa. Sen asukasluku oli 2 319 vuonna 2011. Sen pinta-ala on 35,96 neliökilometriä ja asukastiheys 64,5 asukasta neliökilometrillä. Traianin pormestari on Maria Eşanu. Prăjeştin kunta liitettiin Traianiin vuonna 2005.


title: Birjutš

text: Birjutš () on kaupunki Belgorodin alueella Venäjällä. Se sijaitsee Doniin laskevan Tihaja Sosna -joen rannalla. Kaupunki on Krasnogvardeiskin piirin keskus. Asukkaita on 7 800 henkeä (vuonna 2008).


title: Birjutš

text: Paikkakunta tunnetaan vuodesta 1705 lähtien. Vuonna 1779 siitä tuli kaupunki. Vuonna 1919 se sai nimen "Budjonnyi". Vuonna 1958 se alennettiin "Krasnogvardeiskoje"-nimiseksi kyläksi, joka vuonna 1975 sai kaupunkimaisen taajaman statuksen. Vuonna 2005 taajama muutettiin jälleen kaupungiksi se sai takaisin alkuperäisen nimensä. Venäjän valtionduuma ja presidentti vahvistivat nimenmuutoksen vuonna 2007. Kaupungissa on mm. elintarviketeollisuutta ja tiilitehdas.


title: Neulansilmä

text: Neulansilmä (engl. "Storm Island" tai "Eye Of The Needle") on vuonna 1979 suomeksi ilmestynyt jännityskirja, jonka kirjoitti Ken Follett. Kirjan on kustantanut WSOY. Kirja on yksi kirjailijan tunnetuimmista teoksista ja hänen kolmas omalla nimellään julkaistu teos (Suomessa näitä kahta aiempaa teosta ei ole julkaistu).


title: Neulansilmä

text: Kirjasta tuli heti ilmestyttyään menestys ja Ken Follett voitti sen ansiosta parhaan romaanin Edgar-palkinnon. Kirjasta tehtiin myös elokuva vuonna 1981 ja sen juonikuvioista on muokattu myös Bollywood-elokuva, nimeltään "Fanaa" (2006).


title: Neulansilmä

text: Kirjan teemaa (Agentti vihollislinjojen takana ja hänen hallussaan olevat tiedot, jotka voivat muuttaa kaiken) Follet on hyödyntänyt myöhemmissäkin agenttiromaaneissaan, kuten "Aavikkoleijona", joka sijoittui samaan ajanjaksoon.


title: Neulansilmä

text: Kirja sijoittuu toisen maailmansodan aikaan. Saksalainen Henry Faber toimii agenttina Isossa-Britanniassa väärän henkilöllisyyden turvin. Hän työskentelee päivisin rautatievirkailijana ja iltaisin lähettää tietoja radiolähettimellään Saksaan. Faber tunnetaan koodinimellä "Neula", joka johtuu hänen aseena käyttämästään stiletti-pistimestä, ja hän on äärimmäisen kylmäverinen mies, johon itse Hitlerkin luottaa täysin.


title: Neulansilmä

text: Faber lähetetään Ison-Britannian rannikolle tiedustelemaan huhuttua maihinnousukalustoa, jota liittoutuneet ovat alkaneet toimittaa Yhdysvalloista Britteinsaarille. Tutkiessaan armeijan vahvuutta saa Faber selville, että itärannikolle sijoitetut maihinnousujoukot ovatkin vain ovelaa hämäystä jonka avulla liittoutuneet pyrkivät salaamaan maihinnousun todellisen paikan, joka onkin Normandia. Jos Faber saa tämän tiedon toimitettua Saksaan, pystyisivät saksalaiset murtamaan liittoutuneiden linjan jo ennen kuin maihinnousu ehtisi kunnolla alkaakaan ja näin sodan luonne saattaisi muuttua katastrofaalisesti. Faber epäilee, uskovatko hänen esimiehensä Saksassa hämäykseen ilman asian todistavia valokuvia, ne hänen siis täytyisi toimittaa Saksaan itse.


title: Neulansilmä

text: Pian koko Britannian tiedustelupalvelun osasto MI5 on Faberin perässä hänen yrittäessään epätoivoisesti päästä rannikolle, jossa sukellusvene jo odottaa häntä matkalle Saksaan. Faber yrittää lopulta paeta veneellä, mutta kokee myrskysäässä haaksirikon ja ajautuu Myrskysaaren-nimellä tunnettuun paikkaan, jossa hänet ottavat taloonsa Lucy ja David Rose. David on englantilainen taistelulentäjä, joka menetti jalkansa auto-onnettomuudessa päivää ennen taistelulentäjän uransa alkua. Hän alkaa epäillä Faberia ja löytää tämän taskusta valokuvat huijauslentokoneista. Samaan aikaan Faber ja Lucy alkavat tuntea vetoa toisiinsa.


title: Neulansilmä

text: Davidin ja Faberin välinen jännite purkautuu lopulta yhteenotoksi: Faber on ennen tätä rakastellut Davidin vaimon kanssa. Faber kuitenkin tappaa Davidin, ottaa saarella olevalla radiolähettimellä yhteyden sukellusveneeseen ja pyytää sitä hakemaan hänet saarelta. Kun sukellusvene nousee pintaan, Lucy yllättäen tappaa Faberin iskemällä tätä kivellä päähän. Tuolloin myös MI5:n agentit saapuvat saareen eikä tietoa Normandian maihinnoususta saada perille Saksaan.


title: Korotša

text: Korotša () on kaupunki Belgorodin alueella Venäjällä. Se sijaitsee Korotša-joen rannalla 57 kilometriä Belgorodista koilliseen. Kaupunki on Korotšan piirin keskus. Asukkaita on 5 800 henkeä (vuonna 2010).


title: Korotša

text: Kaupunki on perustettu vuonna 1638 suojaamaan Venäjän etelärajaa krimintataarien hyökkäyksiltä. Vuonna 1779 siitä tuli Kurskin lääniin kuuluneen kihlakunnan keskus. Toisen maailmansodan aikana Korotša oli saksalaisten miehittämä. Nykyään siellä on lähinnä elintarviketeollisuutta.


title: Fran Huck

text: Anthony Francis Huck (s. 4. joulukuuta 1945 Regina, Saskatchewan) on entinen jääkiekkoilija. Hän edusti Kanadaa olympiaturnauksessa 1968, jossa saavutti pronssia.


title: Fran Huck

text: Ammattilaisena keskushyökkääjä Huck pelasi National Hockey Leaguessa ja World Hockey Associationissa. Hänen seurojaan olivat Montreal Canadiens, St. Louis Blues, Winnipeg Jets, Minnesota Fighting Saints ja Denver Spurs.


title: Fran Huck

text: Hänet valittiin IIHF Hall of Fameen 1999.


title: Siikamäki-Peiposjärvi

text: Siikamäki-Peiposjärvi, "kaikenkokoisten kotien kylä", on entisen Pieksämäen maalaiskunnan alueella oleva kahden kylän, Peiposjärven ja Siikamäen muodostama kokonaisuus, josta tuli Suomen vuoden kylä 2008.


title: Siikamäki-Peiposjärvi

text: Kylässä toimii urheiluseura 1959 perustettu urheiluseura Peiposjärven Visa, jonka toiminta alkoi yleisurheilulla. Myöhempiä lajeja ovat pesäpallo, naisvoimistelu ja jalkapallo. Nykyään pelataan kesäisin pesäpalloa, harjoitetaan voimistelua Peiposjärven koululla sekä ylläpidetään Lasten ja Nuorten discoa. Peiposjärven koulu on Pieksämäen vanhin. Se perustettiin 1899.


title: Siikamäki-Peiposjärvi

text: Kylässä järjestetään vuosittain kesällä nostalgiailtamat.


title: Siikamäki-Peiposjärvi

text: Kylätoimintaa Siikamäki-Peiposjärvellä harjoittaa . Muita yhdistyksiä ja yhteisöjä ovat urheiluseuran lisäksi mm. Maaveden maa- ja kotitalousseura ry, Peiposjärven 4H-kerho ja metsästysseura


title: Novyi Oskol

text: Novyi Oskol () on kaupunki Belgorodin alueella Venäjällä. Se sijaitsee Oskol-joen rannalla 254 kilometriä Belgorodista itään. Kaupunki on Novyi Oskolin piirin keskus. Sen kautta kulkee Staryi Oskolin ja Valuikin välinen rautatie (Novyi Oskolin asema). Asukkaita on 19 500 henkeä (vuonna 2010).


title: Novyi Oskol

text: Vuonna 1637 paikalle rakennettiin rajalinnoitus. Vuonna 1647 siitä tuli "Tsarjov-Aleksejevin" kaupunki, joka vuonna 1655 sai nimen "Novyi Oskol". Vuosina 1676–1680 se kärsi krimintataarien hyökkäyksistä. Vuonna 1779 kaupungista tuli Kurskin lääniin kuuluneen kihlakunnan keskus. Vuonna 1896 sen kautta rakennettiin rautatie. Nykyään Novyi Oskolissa on elintarvike- ja rakennusmateriaaliteollisuutta.


title: Frank Bruno

text: Frank Bruno (s. 16. lokakuuta 1961, Lontoo, Englanti) on entinen brittiläinen raskaansarjan nyrkkeilijä, jonka ura huipentui WBC:n raskaansarjan voittoon vuonna 1995. Hän on voittanut 45 ottelustaan 40 ja kerännyt yhteensä 38 tyrmäysvoittoa. Kuten Henry Cooper, Bruno on pysynyt tunnettuna julkisuuden henkilönä brittiläisessä yhteisössä nyrkkeilyuransa jälkeen. Bruno tunnetaan myös lempinimellä "Frank" Bruno "True Brit". Hän on tehnyt pienen cameoroolin vuonna 2008 valmistuneessa elokuvassa "Cass".


title: Luolalanjärvi

text: Luolalanjärvi on Naantalissa sijaitseva erittäin rehevä 24 hehtaarin kokoinen järvi. Sen keskisyvyys on 1,6 metriä ja syvin kohta 5,3 metriä.


title: Luolalanjärvi

text: Järvi on suosittu lintuvesi ja sen rannalla on kaksi lintutornia, joista toiseen on rakennettu kulkuramppi. Järven ympäri kiertää 3 kilometriä pitkä luontopolku, joka on osittain peitetty pitkospuilla ja haketuksella. Luontopolun varrella on opastustauluja sekä penkkejä.


title: Luolalanjärvi

text: Luolalanjärven pinta-ala on 24 hehtaaria ja keskisyvyys on 1,6 metriä sekä syvin kohta 5,3 metriä. Järvi sijaitsee mantereella, kilometrin etäisyydellä Naantalin keskustasta itään. Järven pohjoispäästä alkaa oja, jossa on pieni pato veden säännöstelyyn. Oja laskee mereen Naantalin kylpylän lammille. Koilliskulmassa on järven ainoa, vain noin 3 m² kokoinen saari sekä peltoa, jonka välissä on niittyä. Järven pohjoisrannalla on Naantaliin johtava kantatie 40. Järven Eteläpäässä on Naantalin satama ja lähimpänä järveä Turun Seudun Energiantuotannon Naantalin voimalaitos. Länsirannalla on kapea metsävyöhyke, niittyä, vanhaa peltoa ja satamaan johtava Järveläntie. Muutaman sadan metrin päässä on entinen Naantalin sokeritehdas ja sen altaat. Itäranta on metsää ja kaakkoiskulmassa on jonkin verran Fortumin asuintaloja.


title: Luolalanjärvi

text: Luolalanjärvi oli etelästä ja pohjoisesta yhteydessä mereen 1000-luvun jälkipuoliskolla, jonka jälkeen se kuroutui järveksi.


title: Luolalanjärvi

text: Naantalin kehittyminen kylpyläkaupungiksi sai alkunsa Luolalanjärven rannalla sijainneen Viluluodon lähteen löytymisestä. 1700-luvulla lähdettä käytettiin terveyslähteenä ja lähteelle rakennettiin pieni kaivohuone. Kylpylän tarpeisiin otettiin savea Luolalanjärvestä.


title: Luolalanjärvi

text: Järven koilliskulmassa sijaitsee vuonna 1939 rakennettu kerrostalo, joka toimi ensin sotilassairaalana, 1940-luvulta eteenpäin emäntä- ja karjatalouskouluna, myöhemmin kotitalous- ja sosiaalialan oppilaitoksena, vuosina 1995–2002 Naantalin Kylpylän kesähotellina ja nykyään asuinkerrostalona.


title: Luolalanjärvi

text: Järven eteläpuolinen alue kehittyi teollisuusalueeksi 1950- ja 1960-luvuilla ja vuonna 1953 järven veden korkeutta alettiin säännöstellä. Järvestä otetaan jäähdytysvettä edelleen Finnfeeds Finlandin tarpeisiin noin 100 000 m³ vuodessa. Järven rantoja on voimakkaasti muokattu ja osa länsipuolen rantaviivasta on täytemaata.


title: Luolalanjärvi

text: Luolalanjärvi on suosittu kohde lintuharrastajien keskuudessa. Vuonna 2003 tehdyn linnustoselvityksen mukaan järvellä ja sen ranta-alueilla pesi 26 lajia ja 85 paria, joista parhaimpina lajeina mustakurkku-uikku ja pensastasku. Järvellä on suuri merkitys muuttoaikoina linnuston kerääntymis- ja ruokailualueena. Luolalanjärvessä on runsas surviaissääskien kanta jonka ansiosta järvelle kerääntyy sadoittain kala- ja lapintiiroja, sekä pääskyjä surviaissääskijahtiin. Syysmuuton aikana Luolalanjärvi on yksi Lounais-Suomen merkittävimmistä uiveloiden ja punasotkien kerääntymisalueista ja esimerkiksi 2000-luvulla uiveloita tavattiin järvellä parhaimmillaan 64 yksilöä ja punasotkia 250 yksilöä kerrallaan. Järvellä tavattuja harvinaisuuksia ovat muun muassa kuparisorsa ja harjakoskelo.


title: Luolalanjärvi

text: Luolanjärvi on rehevöitynyt ja sen ravinnepitoisuudet näkyvät myös alueen vesikasvillisuudessa. Rehevöityminen johtuu lähinnä järven omasta sisäisestä kuormituksesta. Järven pohjan sedimentti on hapetonta liejua ja erilaisia saviliejukerroksia. Järvessä kasvaa runsaasti karvalehteä ja osa rannasta on järviruo’on ja osmankäämien reunustamaa. Vedenkorkeuden säännöstelyn takia suovehkan ja tervalepän kasvustot tuovat mieleen mangrovekasvillisuuden. Aikoinaan rantaviivan muokkauksen ja vedenkorkeuden vaihtelujen takia luontainen kasvillisuuden vyöhykkeisyys on monin paikoin hävinnyt tai muuttunut. Järven rantojen yleisin puulaji on tervaleppä, joka kasvaa runsaimmillaan lehtona järven etelä- ja pohjoispäässä sekä lähes joka kohdassa järven rantaa. Myös paju kasvaa pensaikkoisena osassa järven rantoja. Järven pohjois- ja länsirannalla on luhtaniittyä, ja järven läheisyydessä on myös muutamia muita pienialaisia, lajistollisesti arvokkaita ketoja. Järven kaakkoiskulmassa on katajaketo, jossa kasvaa muun muassa ketoneilikkaa ja sikoangervoa. Metsät järven välittömässä läheisyydessä ovat pääasiassa melko vanhoja mänty- ja kuusivaltaisia metsiä.


title: Luolalanjärvi

text: Vuosina 1996–1997 tehdyissä koekalastuksissa saaliista 90 prosenttia oli särkeä. Koeverkkokalastuksissa saatiin verkkovyötä kohden 3 490 grammaa kalaa, josta 3 096 grammaa oli särkeä. Yksilömäärinä kaloja oli 99, joista 89 särkiä. Järvestä saatiin myös ahventa, haukea, kymmenpiikkiä ja ruutanaa. Rapuja järvestä ei löytynyt. Vuonna 2005 järveen istutettin noin 2 000 kesän ikäistä kuhaa pienentämään roskakalojen määrää ja lisäämään virkistysarvoa.


title: Luolalanjärvi

text: Vuoden 2003 talvella Luolalanjärvessä oli paha happikato, jolloin järvestä kuoli huomattava määrä kalaa.


title: Luolalanjärvi

text: Järven tilaa, veden laatua ja eliöstöä selvitettiin vuosina 1996–1997 ja kasvillisuutta sekä linnustoa vuosina 2003–2004.


title: Luolalanjärvi

text: Luolalanjärvellä on tehty 1990-luvulla ja 2000-luvun alussa sedimenttien kipsikäsittelykokeita. Tutkimusten koealueena Luolalanjärvi osoittautui erinomaiseksi paikaksi, mutta se on liian matala, kauttaaltaan ja tasaisesti rehevöitynyt järvi, jotta sitä voitaisiin parantaa kipsikäsittelyllä. Myöskään ruoppaus ja hapetus eivät ole hyviä vaihtoehtoja. Vesikasvillisuuden ja kalojen poistolla voitaisiin parantaa järven tilaa.


title: Luolalanjärvi

text: Heinäkuussa 2007 tehdyssä selvityksessä Luolalanjärven keskiäänitaso oli 40–45 desibeliä.


title: Luolalanjärvi

text: Ilmatieteen laitoksen tekemän arvion mukaan vuonna 2030 Luolalanjärven pohjoispään typpidioksidipitoisuuden tuntikeskiarvo olisi noin 70 μg/m³ ja eteläpään noin 40–50 μg/m³.


title: Luolalanjärvi

text: Lounais-Suomen ympäristökeskus on kieltänyt kaikenlaisen moottorikäyttöisten kulkuneuvojen käytön järvellä.


title: David A. Wiggins

text: David A. Wiggins on yhdysvaltalainen lintutieteilijä.


title: David A. Wiggins

text: David Wiggins työskenteli jo lukiolaisena Oklahoman yliopiston museoavustajana. Hän valmistui samasta yliopistosta eläintieteilijäksi, Brockin yliopistosta maisteriksi kalatiiran poikasten hoitoa selvittelevällä tutkimuksella, ja kanadalaisesta Simon Fraser yliopistosta filosofian tohtoriksi kelopääskyä ("Tachycineta bicolor") käsittelevällä tutkimuksella. Väitöksensä jälkeen hän pääsi Kansallisen tiedesäätiön stipendiaattina Uppsalan yliopistoon Ruotsiin, missä hän tutki sepelsiepon ("Ficedula albicollis"] evoluutiota. Myöhemmin hän pääsi Fulbright-stipendiaattina tutkimaan tiaisten ("Paridae") lisääntymisekologiaa Namibiaan ja Zimbabween.


title: David A. Wiggins

text: Wiggins toimii Oklahoman Sam Noblen luonnonhistoriallisen mueson (Sam Noble Oklahoma Museum of Natural History) tutkijana. Samanaikaisesti hän toimii konsultoivana ekologina Ruotsissa.


title: David A. Wiggins

text: Wiggins on tutkimut myös mustakiitäjän lisääntymistä Pohjois-Amerikassa ja talitiaisen lisääntymisekologiaa Tanskassa. Hän on tutkinut myös riikinkukkokehrääjiin ("Saturniidae") kuuluvaa "Imbrasia belina"a Namibiassa.


title: MBK Dinamo Moskova

text: MBK Dinamo Moskova () eli Moskovan Dynamo on venäläinen koripalloseura.


title: MBK Dinamo Moskova

text:
Seura perustettiin vuonna 1923 ja se oli neuvostoajan osa Moskovan Dynamo -suurseuraa. Joukkueen kannattajista moni oli OGPU:n jäsen, jonka takia seuraa pidettiin enemmän poliisivoimien seurana.
Joukkue alkoi pian menestyä ja seura voitti Neuvostoliiton mestaruuden vuosina 1937 ja 1948. Kahdesta mestaruudesta alkoi Dynamon hiljainen kausi, joka päättyi vasta Neuvostoliiton romahtamiseen. Vuonna 1991 joukkue pääsi Euroopan Cup-voittajien cupin semifinaaleihin, joissa sen tie katkesi PAOK Thessalonikiin, joka voitti myös kauden. Vuonna 1997 seura meni konkursiin.


title: MBK Dinamo Moskova

text: Vuonna 2001 Dinamo-urheilujärjestö alkoi tukea seuraa, jolloin seuran jatko saatiin turvattua. Joukkue aloitti pelaamisen toiseksi korkeimmalta tasolta ja nousi heti yhden kauden jälkeen takaisin Superliigaan. Vuonna 2002 joukkue liittyi Moskovan Dinamo-järjestöön. Vuoden 2009 finanssikriisin takia seuralla oli taas vakavia talousongelmia, joiden takia muun muassa joukkueen kirkkaimpiin tähtiin kuulunut Travis Hansen joutui lähtemään.


title: MBK Dinamo Moskova

text: Dinamo pelasi Venäjän uudessa pääsarjassa Professionalnaja basketbolnaja ligassa (PBL) kauden 2010-2011, mutta taloussyistä erotettiin sarjasta kauden päätteeksi. Kaudella 2011–2012 Dinamo Moskova pelasi Venäjän kolmannella sarjatasolla Vyšaja ligassa, josta se nousi yhden kauden jälkeen toiselle sarjatasolle.


title: Guido Knopp

text: Guido Knopp (s. 29. tammikuuta 1949 Treysa, Hessen, Saksa) on saksalainen historioitsija, joka on historiankirjoituksen lisäksi tuottanut useita dokumenttielokuvia ja televisiosarjoja. Knoppin erityisalaa on lähinnä Adolf Hitler, kansallissosialismi ja natsi-Saksa, mutta hän on työskennellyt myös muiden aiheiden, kuten kylmän sodan, stalinismin ja Neuvostoliiton parissa.


title: Guido Knopp

text: Historian ja valtiotieteen tohtoriksi väitellyt Knopp työskenteli päätoimittajana, kunnes astui saksalaisen televisiokanavan palvelukseen 1978. Sittemmin hän on tuottanut useita historiallisia dokumenttisarjoja ja -elokuvia. Knopp on palkittu työstään, mutta häntä on myös arvosteltu tiettyjen asioiden ”unohtamisesta”. Knopp ei juuri ole käsitellyt tavallisten kansalaisten osuutta kansallissosialistien tukijoina.


title: Guido Knopp

text: Nykyään Knopp opettaa historiaa Gustav-Siewerth-Akatemiassa Weilheim-Bierbronnenissa.


title: Setä Tamu

text: Setä Tamu (oikealta nimeltään Mikko Tamminen, s. 20. elokuuta 1975 Vaasa) on vaasalainen rap-artisti ja musiikkituottaja. Hän kuului edesmenneeseen Vaasalaiset Kansiot -yhtyeeseen. Hän on myös vieraillut Vapaapudotuksen levyillä. Tamminen on ollut myös Firevision-yhtyeen toinen jäsen. Hän on myös kansainvälisesti tunnettu säveltäjä ja tuottaja, jonka musiikkia on julkaistu useissa eri maissa.


title: Setä Tamu

text: Vuonna 2000 Setä Tamu julkaisi Kuningas Pähkinän kanssa "Kaikki suvussa" -EP:n. EP poiki jatkoa vuonna 2003 "Heitä paita v*ttuun" -singlellä, ja vuonna 2004 "Kylpyammeellinen hittejä" -albumin muodossa. Julkaisut tuotti Setä Tamu. Kuningas Pähkinä ja Setä Tamu julkaisivat vuonna 2011 "Syksyllä Palmasiin" -nimisen EP:n, joka on ladattavissa ilmaiseksi SoundCloud -musiikkipalvelussa. EP:n kappaleesta "Kannut (Kesä 2011)" on julkaistu musiikkivideo.


title: Setä Tamu

text: Setä Tamu, Kuningas Pähkinä ja Stig muodostavat Yön Polte -nimisen kokoonpanon. Yhtyeen ensimmäinen single "Tyttö sinä olet meritähti" julkaistiin helmikuussa 2012.


title: Setä Tamu

text: Vuonna 2012 Tammisen tuottama ja osittain kirjoittama korealaisen Kara -yhtyeen kappale ”Electric Boy” nousi Japanin singlelistan ykköseksi. Hän on kirjoittanut ja tuottanut musiikkia muillekin kotimaissaan menestyneille artisteille, kuten taiwanilaiselle Jolin Tsaille ja saksalaiselle Glasperlenspiel-yhtyeelle.


title: Bauru Atlético Clube

text: Bauru Atlético Clube (myös Baquinho tai BAC) on brasilialainen jalkapalloseura Baurun kaupungista. Seura perustettiin 1919. Seura tunnetaan parhaiten Pelén kasvattajaseurana. BAC:in paikallisvastustaja on Esporte Clube Noroeste.


title: Kylpyammeellinen hittejä

text: Kylpyammeellinen hittejä on Kuningas Pähkinän ja Setä Tamun ensimmäinen täyspitkä julkaisu. Se julkaistiin 14. tammikuuta 2004 Kaverikerho -levy-yhtiön kautta. Albumilta julkaistiin single "Heitä paita v*ttuun".


title: Kylpyammeellinen hittejä

text:
Levyn kappaleet käsittelevät pääasiassa alkoholia ja naisia.
Kappaleen "Yön kuninkaat 2" ensimmäinen osa "Yön Kuninkaat" (mukana Setä Tamu) on ilmestynyt Vapaapudotuksen "Paholaismusiikkia" -EP:llä.


title: Agogo

text: Agogo on samba-musiikissa käytetty metallinen soitin, jossa on kaksi kelloa, korkea ja matala. Agogon perussambarytmi on yleensä synkopoitu toistuva rytmi. Agogo voi olla osana rumpusettiä tai erikseen soitettavana. Soitin kuuluu orkesterin soiton yli kipakan, korkean äänen takia, joten on tärkeää, ettei sambarytmiä soittavassa ryhmässä ole liikaa agogon soittajia. Agogo on etenkin karnevaalisambassa (batucada) käytetty soitin; muissa sambatyyleissä se on harvinaisempi.


title: Agogo

text: Agogo on peräisin Länsi-Afrikasta, josta se on orjakaupan mukana siirtynyt Etelä-Amerikkaan, erityisesti Brasiliaan. Agogo muistuttaa toista länsi-afrikkalaista soitinta gankoguita.


title: Trouville

text: Trouville on useiden Ranskan kuntien nimi:


title: Peter Adam

text: Peter Adam on saksalaissyntyinen BBC:lle työskennellyt dokumenttielokuvatuottaja ja kirjailija.


title: Peter Adam

text: Adam työskenteli vuosien 1968-1989 välillä brittiläiselle televisio- ja radioyhtiölle BBC:lle pääaiheinaan taide ja kulttuuri. Hänet palkittiin British Academy Award-palkinnolla ohjaamastaan dokumenttielokuvasta "Art in the Third Reich" vuonna 1989. Adam asuu Lontoossa ja etelä-Ranskassa.


title: Joseph Pennell

text: Joseph Pennell (4. kesäkuuta 1857 – 23. huhtikuuta 1926) oli yhdysvaltalainen taiteilija ja kirjailija. Pennell syntyi Philadelphiassa, mutta kuten läheinen ystävänsä James McNeill Whistler matkusti myöhemmin Eurooppaan ja asettui Lontooseen. Pennell julkaisi lukuisia kirjoja (monet niistä yhteistyössä vaimonsa Elizabeth Robins Pennellin kanssa), mutta hänen ominta alaansa oli taidegrafiikka, erityisesti etsaukset ja litografiat, ja hänet tunnettiin arvostettuna kuvittajana. Pennellien läheinen suhde Whistleriin johti taiteilijan elämäkerran kirjoittamiseen vuonna 1906.


title: Up Close & Personal Tour -kiertue

text: Up Close & Personal Tour -kiertue oli yhdysvaltalaisen poikabändin Backstreet Boysin tulevan Never Gone albumin esikiertue. Kiertueeseen kuului 17 show’ta Yhdysvalloissa joissa oli lähes sama kappalelista kuin Never Gone -kiertueella. He lauloivat kaikki -albumin kappaleet ja viisi laulua uudelta albumiltaan Never Gone. Kiertue oli suuri menestys ja se auttoi myös Never Gone -albumin mainostamisessa.


title: E. W. Suomalainen

text: Elias Wilhelm Suomalainen (8. syyskuuta 1883 Kuopio – 15. joulukuuta 1931 Hämeenlinna) oli suomalainen lyseon lehtori ja biologi.


title: E. W. Suomalainen

text: E. W. Suomalaisen vanhemmat olivat maalarimestari Wilhelm Suomalainen ja Anna Sofia Ikä-Heimo. Hän valmistui ylioppilaaksi Kuopion yhteiskoulusta 1903 ja filosofian kandidaatiksi Helsingin yliopistosta 1909.


title: E. W. Suomalainen

text: Suomalainen oli Porin lyseossa kollegana ja vanhempana lehtorina vuosina 1913–1927. Hän toimi Suomen Biologian Seura Vanamon sihteerinä 1906–1908.


title: Jenna Johnson

text: Jenna Leigh Johnson () on entinen yhdysvaltalainen uimari ja olympiavoittaja. Hän voitti olympiakultaa naisten 4 × 100 metrin vapaauintiviestistä Los Angelesin kesäolympialaisissa 1984. Samoissa kilpailuissa hän voitti myös hopeaa 100 metrin perhosuinnissa, häviten vain joukkuetoverilleen Mary T. Meagherille. Kaksi vuotta myöhemmin Madridin MM-kilpailuissa Jameson voitti vielä kolme hopeaa, joista yksi oli henkilökohtainen. Hän on myös nelinkertainen Tyynenmeren-mestari sekä kaksinkertainen Universiadien kultamitalisti.


title: Jenna Johnson

text: Johnson on 180 senttimetriä pitkä ja painoi urallaan 63 kilogrammaa.


title: Kissanmaa

text: Kissanmaa on Tampereen kaupunginosa idässä Teiskontien varressa. Se kuuluu aluejaossa luokkaan 2, Sampo. Keskustaan Kissanmaalta on 3 kilometriä ja bussilinjoja kulkee useita. Alueena Kissanmaata pidetään rauhallisena. Kissanmaata ympäröi idässä Ruotula ja Uusikylä, etelässä Hakametsä, lännessä Kaleva ja pohjoisessa Kauppi. Asuintaloista pääosa on omakotitaloja, mutta alueen länsiosassa on myös erikokoisia kerrostaloja. Parhaiten alue tunnetaan siellä sijaitsevasta Suomen ensimmäisestä, vuonna 1965 valmistuneesta Hakametsän jäähallista ja harjoitushallista.


title: Kissanmaa

text: Kissanmaa-nimi on esiintynyt ensimmäisen kerran vuonna 1913, kun alue liitettiin Tampereeseen Hatanpään maakaupan yhteydessä. Kissanmaalla viitattiin kapeaan metsäiseen alueeseen, joka ulottui Näsijärveltä Iidesjärvelle. Kissanmaa-nimi esiintyi myös jo vuoden 1916-17 osoitekartassa. Noihin aikoihin maa-alueita nimettiin eläinten mukaan. Suuret palstat nimettiin isojen eläinten mukaan, kun taas pienet ja mitättömät alueet saivat pienten eläinten nimiä. Kissanmaa-nimi olisi siis annettu kuvastamaan alueen pienuutta. Kissanmaa-nimitys saattaa myös johtua siitä, että alueella tavattiin ilveksiä vielä 1800-luvun lopulla. Nimen taustalla saattaa olla myös palstannimi Kissankorpi, joka esiintyi Hugo Hackstedtin vuonna 1869 laatimassa kartassa Hatanpään kartanon tiluksista. Useat Kissanmaan kadunnimistä kuitenkin liittyvät eläimiin tai entisajan metsästykseen (esimerkiksi Sudenkatu ja Vasamakatu). Kissanmaalle vahvistettiin asemakaava vuonna 1958.


title: Kissanmaa

text: Alueella toimii K-Market, pizzeria, seurakunta, useita parturikampaamoita, Ilveksen SM-liigajoukkueen toimisto sekä Tapparan SM-liigajoukkueen, junioriyhdistyksen ja kannattajien toimistot, Tampereen jäähalli, Tampereen harjoitusjäähalli, autokoulu sekä lastentarha. Kissanmaan aukiolla toimi ennen myös postioikeuksinen kioski sekä Kissankulma-pub. Kissanmaan rajalla sijaitsevat Tampere Areena, Prisma sekä Tampereen yliopistollinen sairaala, jonka työntekijöille tarkoitetut asunnot ovat Kissanmaan eteläpäädyssä. Sairaalaa vastapäätä sijaitsee myös Kissanmaan perhetukikeskus.


title: Kissanmaa

text: Oppilaitoksista alueen rajalla on Tampereen ammattikorkeakoulu sekä ala-aste. Kissanmaan ala-aste toimii yhteistyössä Sammon yläasteen kanssa. Kissanmaalla sijaitsee myös opiskelija-asuntoja.


title: Marie Corridon

text: Marie Louise Corridon ( – 26. toukokuuta 2010) oli yhdysvaltalainen uimari ja olympiavoittaja. Hän voitti olympiakultaa naisten 4 × 100 metrin vapaauintiviestistä Lontoon kesäolympialaisissa 1948. Samassa joukkueessa hänen kanssaan uivat Ann Curtis, Thelma Kalama ja Brenda Helser.


title: Marie Corridon

text: Corridon edusti uintiurallaan "Women's Swimming Associationia".


title: Berthold Hinz

text: Berthold Hinz (s. 6. heinäkuuta 1941) on saksalainen taiteentutkija ja taidehistorioitsija, joka on kirjoittanut useita artikkeleja ja teoksia Saksan taidehistoriasta, arkkitehtuurista ja taiteilijoista.


title: Berthold Hinz

text: Hinz kävi peruskoulun Lyypekissä, josta jatkoi humanististen aineiden lukioon Gelsenkirchenissä. Hän kirjoitti ylioppilaaksi 1961 ja suoritettuaan asepalveluksen hän jatkoi taidehistorian, historian ja filosofian opintoja eri yliopistoissa. Hän kirjoitti gradunsa Munsterissa 1969. Hinz työskenteli tutkimusapulaisena 1970-luvun alussa ja luennoitsijana vuodesta 1974. Saman vuoden lopulla hänestä tuli taidehistorian professori Berliiniin. Vuodesta 1989 Hinz on työskennellyt taidehistorian laitoksella Kasselin yliopistossa.


title: Junge Freiheit

text: Junge Freiheit (JF, ) on politiikkaan ja kulttuuriin keskittynyt saksalainen viikkolehti. Lehti on viralliselta linjaltaan konservatiivinen, mutta on kohdannut syytöksiä äärioikeistolaisuudesta muun muassa Saksan viranomaisten taholta. Lehden levikki on noin 30 000 kappaletta.


title: Junge Freiheit

text: Dieter Stein perusti Junge Freiheitin Freiburg im Breisgaussa toukokuussa 1986. Stein on toiminut lehden päätoimittajana yli 30 vuotta. Alkujaan JF oli opiskelijoiden toimittama lehti, jota levitettiin pieninä painoksina yliopistolla.


title: Junge Freiheit

text: Junge Freiheit tunnetaan uusoikeistolaisesta linjastaan. Saksan liittotasavallan sekä eräiden sen osavaltioiden perustuslainsuojavirastot ovat tarkkailleet lehteä äärioikeistolaisena ryhmittymänä ainakin vuodesta 1994, jolloin lehti ensimmäistä kertaa mainittiin Nordrhein-Westfalenin osavaltion perustuslainsuojaviraston vuosiraportissa. Saksan perustuslakituomioistuin päätti pitkän oikeusprosessin päätteeksi vuonna 2005, etteivät yksittäiset artikkelit riitä todisteeksi lehden julkaisulinjan perustuslainvastaisuudesta. Osalliset perustuslainsuojavirastot ilmoittivat jatkavansa lehden tarkkailua, mutta ovat sittemmin jättäneet sen pois äärioikeistolaisen toiminnan vuosiraporteistaan.


title: Junge Freiheit

text: Joulukuussa 1994 Junge Freiheitin painotiloihin Weimarissa iskettiin polttopulloin. Tekijöitä ei saatu kiinni, mutta tekijäksi ilmoittautui aiemmin tuntematon "Revolutionäre Lesbenfrauengruppen und andere revolutionäre Gruppen" (suom. ”Vallankumoukselliset lesbonaiset ja muut vallankumoukselliset ryhmät”). Iskut aiheuttivat noin 2,5 miljoonan D-markan vahingot, minkä vuoksi lehti siirtyi ilmestymään Berliiniin.


title: Mariechen Wehselau

text: Mariechen M. Jackson Wehselau () on entinen yhdysvaltalainen uimari ja olympiavoittaja. Hän voitti olympiakultaa naisten 4 × 100 metrin vapaauintiviestistä Pariisin kesäolympialaisissa 1924. Wehselaun kanssa samassa joukkueessa uivat Ethel Lackie, Euphrasia Donnelly ja Gertrude Ederle. Hän voitti samoissa kilpailuissa hopeaa 100 metrin vapaauinnissa häviten vain Lackielle.


title: Mariechen Wehselau

text: Wehselau edusti uintiurallaan "Outrigger Canoe Clubia". Wehselau kuoli heinäkuussa 1992 kotonaan Honolululla.


title: Never Gone -kiertue

text: Never Gone -kiertue oli yhdysvaltalaisen poikabändin Backstreet Boysin vuonna 2005 järjestetty kiertue. Yhtye esitti kiertueella kahdeksan kappaletta heidän viidenneltä studioalbumiltaan Never Gone sekä kaikki kappaleet heidän vuonna 2001 ilmestyneeltä albumilta .


title: Never Gone -kiertue

text: Tämä kiertue erosi yhtyeen aikaisemmilta kiertueilta siten, että siihen ei kuulunut muita tanssijoita kuin vain yhtyeen jäsenet. Kiertueen lämppäreinä toimivat The Click Five, Kaci Brown ja Seminole County.


title: Never Gone -kiertue

text: Kun pojat olivat Sydneyssä he vierailivat australialaisessa komediashowssa nimeltä "Mr. Ten Questions" (Andrew Hansen). Kuitenkin Hanseb kysyi vain kaksi kysymystä. Ensimmäinen oli "Miten viihdytte Australiassa?" ja toinen "Viittaako nimi 'Backstreet Boys' seksuaalisesti siihen, että musiikkinne on kuin teitä otettaisiin kovakouraisesti takaapäin?". Vaikka ensimmäiseen kysymykseen vastattiinkin iloisesti, toiseen kysymykseen vastattiin vihaisesti.


title: Never Gone -kiertue

text: Tämä oli yhtyeen viimeinen kiertue Kevin Richardsonin kanssa. Hän jätti poikabändin kesäkuussa 2006.


title: Steve Smith (jääkiekkoilija, s. 30.4.1963)

text: James Stephen "Steve" Smith (s. 30. huhtikuuta 1963 Glasgow, Skotlanti) on kanadalais-skotlantilainen entinen ammattilaisjääkiekkoilija, pelipaikaltaan puolustaja. Hän pelasi NHL-liigassa 804 ottelua Chicago Blackhawksissa, Edmonton Oilersissa ja Calgary Flamesissa. Edmontonissa pelatessaan hän voitti kolmesti Stanley Cupin.


text: Smith aloitti jääkiekon kanadalaisessa nuorten OHL-liigassa London Knightsin joukkuessa vuonna 1980. Edmonton Oilers varasi hänet heti ensimmäisen kauden jälkeen vuoden 1981 , mutta Smith jatkoi pelaamista OHL:ssä vielä kaksi seuraavaa kautta.


text: Smith kävi hakemassa vielä kahtena kautena kokemusta AHL-liigan Moncton Alpinesista ennen liittymistään Edmontonin kokoonpanoon kauden lopussa. Hänen varsinainen tulokaskautensa NHL:ssä oli kausi . Kausi päättyi katastrofiin pudotuspeleissä 30. huhtikuuta 1986, jolloin Edmonton hävisi seitsemännen ottelun ja samalla koko sarjan Calgary Flamesille Smithin tehdessä ratkaisevan oman maalin Grant Fuhrin taakse.


text: Seuraavana neljänä vuonna Smith voitti Edmontonin kanssa kolme Stanley Cupia ja kehittyi samalla vahvaksi hyökkääväksi puolustajaksi. Kausi jäi hänen viimeisekseen Edmontonissa, sillä hänet myytiin Chicago Blackhawksiin vaihdossa Dave Mansoniin ja varausvuoroon.


text: Smith vahvisti Chicagoa selvästi, ja joukkue selvisi heti Smithin ensimmäisellä kaudella Stanley Cup -finaaleihin saakka. Tätä parempaan joukkue ei kuitenkaan pystynyt, vaikkakin pääsi pudotuspeleihin joka vuosi. Pisteiden puolesta Smithin uran paras kausi oli Chicagossa , jolloin hän teki kymmenen maalia ja 47 syöttöä. Seuraavilla kausilla häntä alkoivat vaivata useat loukkaantumiset, eikä hän pystynyt pelaamaan yhtään täyttä kautta. Loukkaantumisien takia Smith ilmoitti kauden jälkeen lopettavansa uransa.


text: Vuoden tauon jälkeen Smith teki paluun jääkiekon pariin. Hän solmi sopimuksen Calgary Flamesin kanssa ja kausi näytti lupaavalta, kunnes se päättyi jälleen loukkaantumiseen. Seuraavana kahtena kautena hän sai pelattua vain 33 ottelua muun muassa niskavamman takia ja joulukuussa 2000 Smith lopetti uransa lopullisesti.


text: Smithin poika Barron Smith varattiin NHL:ään vuonna 2009.